Euskara sustatzeko hitzarmena sinatu du udalak Mubea-Inauxa eta Amufer enpresekin - Amurrio - Aiaraldea.eus\nEuskara sustatzeko hitzarmena sinatu du udalak Mubea-Inauxa eta Amufer enpresekin\nAmurrioko Udala 2018-11-21 20:30\nAEK arduratuko da bi lantegietan proiektua aurrera ateratzeaz, Udaleko Euskara Zerbitzuarekin batera.\nAmurrioko Udalak eta bertako INDUSTRIA AUXILIAR ALAVESA SAU (Mubea-Inauxa) eta Amufer enpresek euskararen erabileraren normalizaziorako hitzarmena sinatu dute gaur goizean. Proiektua bost hilabetez luzatuko da, eta Ahize-Aek enpresa izango da, Udaleko Euskara Zerbitzuarekin batera, proiektua aurrera eramatearen arduraduna.\n"Amurrio Ferrocarril y Equipos, Amurrion tradizio industrial luzea duen enpresa da, 1880an Bilbon sortu eta 1920an Amurriora heldu zenetik. Beti sentitu gara inguratzen gaituen ingurunearen parte. Orain, ingurune honen hizkuntza bilakaeran parte hartzeko aukera planteatzen zaigu, eta borondate onenarekin egiten dugu, baina dagokion zuhurtziarekin, planaren eta egungo agertoki ekonomikoaren konplexutasuna kontuan izanda, orain arte ez bezala ezegonkorra eta zalantzaz betea. Ikuspuntu operatibotik, euskarak enpresan duen presentzia normalizatu nahiko genuke, eta hizkuntza koofizial gisa duen pisua eman. Une honetan, panel batzuk baino ez ditugu euskaraz, baina enpresako panel, kartel eta jakinarazpen guztiak euskaraz eta gaztelaniaz egotea nahiko genuke. Euskararen presentzia nabarmena izatea eta gure bisitari guztiei, enpresa, euskara eguneroko jardunean hitz egin daitekeen leku batean dagoela erakustea. Eta, pixkanaka, pausoz pauso, laneko hizkuntza bilakatzea”, azaldu du Jon de Lapatza Benito Amufer-eko zuzendariak.\nVictor Gallaga de los Mozos Mubea-Inauxan-eko Giza Baliabideen zuzendadariak adierazi du “Mubea-Inauxan, Enpresa Batzordeko eta Zuzendaritzako kideek osatutako Euskara Batzordearen bitartez, Euskararen aldeko ekintzak ari dira egiten aspalditik. Dena den, esan behar da, askotan, ekintza puntualak direla, elkarren artean erlazionatu gabeak. Amurrioko Udalak orain eskaintzen digun aukerak euskararen aldeko prozesuak eta lan sistematika ezartzea erraztuko du eta, gehienak euskaldunak diren langile gazteen belaunaldi berria sartzearekin batera, inflexio puntua izango da lan ingurunean euskararen erabilera normalizatzeko”.\nAmurrioko Udalari dagokionez, euskararen sustapena bere helburu nagusietakoa da, “Euskararen Erabileraren Normalizaziorako gure barne planean eta tokiko ESEP-PAPE planean (Euskararen Sustapenerako Ekintza Plana) jasotzen den bezala. Guretzat oso garrantzitsua da herriko bi enpresak horrelako kanpainetan parte hartzeko prest agertzea, sektore horren euskalduntzea estrategikoa baita euskara bultzatzeko”, azaldu du Josune Irabien Amurrioko alkateak.


Gursen izandakoei aitortza - Sakana - Guaixe.eus\nGuaixe 2017-10-06 09:03\nOloroe-Donamariako Gurseko kontzentrazio-esparruan izan ziren bostehun nafar ingururi omenaldia egin zien Nafarroako Gobernuak larunbatean. Historiako pasarte ilun horretan nafarrak egon zirela egiaztatzen duen monolito bat mustu zuen Uxue Barkos Berruezok. Gursen izandakoen artean, gutxienez, 28 sakandar izan ziren. Eta haien ordezkaritza bat presente izan zen ekitaldian. Oroigarria mustu ondoren, erakundeetako ordezkariek eta bertaratutakoek krabelin gorrien lore-eskaintza egin zuten monumentuaren aurrean.\nEkitaldian hitza hartu zutenen artean Esteban Fernandino zenaren alaba Anitak hartu zuen hitza: “erbestea gauza ikaragarria da. Aitari min handia egin zion. Hemen milaka pertsonari mina egin zien. Eta arrazoi politikoengatik, edo goseagatik, euren herrietatik alde egitera behartuak dauden pertsonei min handia egiten segitzen die. Hori ere esan beharra dago. Gaur pozik nago gure historia berreskuratzen dugulako hemen eta Espainian. Gaur Gurseko eremuak bere sortze historiarekin topo egin du; Frankismoaren kontrako borrokalari horien guztien historia, zibilak, soldaduak, hegazkinlari, brigadistak eta beste”.\nAnita Fernandino hizketan, Dimas Fernandino uhartearraren alaba.\nLehendakariak erbesteratuek jasandako jazarpena eta errepresioa, Nafarroan eraildako 3.000 pertsona baino gehiago, kartzelatuak eta umildu zituztenak izan zituen gogoan. Urteetako isiltasunak senide eta adiskideen babesgabetasuna handitu zuela nabarmendu zuen. Barkosek bere Gobernuak bakea, bizikidetza eta giza eskubideak defendatzeko duen konpromisoa, aniztasuna errespetatuz eta bake-kultura sustatuz. Tokiko agintariek eta memoria berreskuratzeko lanean ari diren erakundeetako ordezkariek ere hartu zuten hitza. Ekitaldian izan ziren, besteak beste, Unai Hualde Nafarroako Parlamentuko lehendakariordea, Javier Ollo Altsasuko alkatea eta Maria Flores Uharteko memoria taldeko ordezkaria.\nEremuan zeuden barrakoi baten errepika ikusteko aukera izan zuten larunbatean.\nBarrakoi baten egitura barruan, porlanezko zoruan jarritako plaka irakurtzen.\nTxarrantxaz inguratuta, soldaduek zainduta, han zegoen lokatza da askok eta askok gogoratzen dutena. Gaur egun Gurseko kontzentrazio eremuan izan zirenei buruz dagoen dokumentazio guztia garaiko Eusko Jaurlaritzak egindako bisita bategatik da, zerrendak osatu baitzituzten. Izan ere, naziak iristean eremuko dokumentazio guztia erre zuten, errepublikazaleak salbatzeko. Frantziaren kontrolpean zegoen eremu hura eta zaindariek Espainiara joateko animatzen zituzten han zeudenak. Gurs ondoko herrietakoek jatekoekin eta laguntzen zieten. II. Mundu Gerra bukatzean kontzentrazio eremua erre eta zuhaitzak landatu zituzten. Gaur egun basoa da eta hilerria zein berreraikitako barrakoi bat oroigarriak dira han gertatutakoaren lekuko.\nGurseko eremun egondako sakandarrak\nJavier Mazkiaran Larraza ANV\nOlatzagutia Carmelo Gauna Malo ANV\nUhartearra Toledon ikasten zegoela izan zen 1936ko estatu kolpea. Tokiagatik eta familiaren konpromisoagatik errepublikako armadan aritu zen, 1938ko maiatzetik. 18 urte zituen. Gerra bukatuta, Kataluniatik Frantziara jo zuen. Argeles Sur Merko hondartzan txarrantxadun errefuxiatu eremuan hotza eta hezetasuna bizi izan zituen. Anaiarekin kasualitatez topo egin zuen eta hark bizia salbatu zion. Handik Gursera eraman zituzten. Lokatza eta euria. Lan batailoiei izkin egin zien eta naziak Frantzian sartzen ari zirela Espainiako erresistentziarekin harremanetan jarri zen. Aran ibarra hartzeko egitasmoak porrot egin zuen. Nazien kontra borrokan segitu zuen.\nGerra ondoren, ezkutuan Iruñera, Bilbora eta Madrilera joan zen. Urte bat estalita eman zuen. Bere arrebak gerrako umeak ateratzeko lanean aritu ziren eta haiek familia berriro elkartzeko programan sartuta, Fernandino errefuxiatu gisa hartu zuten Frantzian, Parisen. Hiriburuan ezkondu zen. 1961ean ezin izan zuen amaren hiletara etorri. 1996an hil zen.\n1916an jaio zen Uharte Arakilen. Zortzi anai-arreba ziren. Medikuntza ikasten ari zela harrapatu zuen estatu kolpeak. Gerra mediku zerbitzuetan eman zuen. Ebroko batailan izan zen eta errepublikarrek hura galdu ondoren Bartzelonara joan zen. Frankistek garaitzean Frantziarantz jo zuen eta Angeles sur Merko hondartzako txarrantxaz inguratutako kontzentrazio eremuan sartu zuten. 1939ko apiril hartan elurra egin zuen eta han ziren guztiek gorriak pasa zituzten.\nGursen 1941era arte egon zen. Naziak ordurako Frantziaz jabetu ziren eta kontzentrazio eremuan zabaldu zen zelaiko buruek jarritako hitzordura joaten zirenak desagertu egiten zirela. Luisek halako deialdia jaso eta hanka egitea lortu zuen. Kontrabandista batendako kobrez betetako motxila bat garraiatuz pasa zuen muga, dokumentazio faltsua aldean zuela. Madrilera jo zuen eta odol deliturik ez zuenez libratu zuten. Medikuntzako azken ikasturtea egin zuen 1943an eta hurrengo urterako titulua zuen. Segovia, Uharte Arakil, Markina, Ezkarai, Caparroso eta Araian izan zen mediku. 1984an Gursen izan zen, baina dena aldatuta zegoenez (baso bihurtu da), horregatik desorientatuta ibili zen.\nLuisen eta Dimasen aita beste bat ordezkatuz, eta kobratuz, joan zen soldaduskara (ohikoa orduan). Hura bukatzean armadara bueltatu zen eta Kubako gerran izan zen. Handik malariak jota bueltatu zen eta hil egin zen. Haren seme Primitivok eta Josek Toledoko umezurtzen eskola militarrean ikasi zuten eta handik hiri bereko infanteria akademiara pasa ziren. Estatu kolpeak anai bakoitza alde banatan harrapatu zuen. Primitibo estatu kolpearen aldekoekin aritu zen eta gerran hil zen. Jose, berriz, errepublikazaleekin. Atxilotu eta heriotza zigorrera kondenatua izan zen. 1950 ingurura arte bete zuen espetxe zigorra. Atera eta Bilbon eta Valentzian izan zen. Jubilatzean Uhartera bueltatu zen. Gursen izan ziren bi anaien bi arrebek ere hanka egin behar izan zuten: Filomenak Venezuelara eta Elodiak Frantziara, Tolosan bizi izan zen.\nValeriano Albiztur Mazkiaran.\nAltsasuarra, metalurgialaria ogibidez, 1906ko apirilaren 4an jaio zen. Estatu kolpearen ondoren errepublikaren alde borrokatu zen eta, azkenean, beste hainbat altsasuarrekin batera Gurs-eko kontzentrazio eremu frantziarrean bukatu zuen. Handik atera eta Okzitaniako Tolosara joan zen bizitzera. Naziek han harrapatu eta Vernet, Caserne Caffarelli, Bordele eta Mauthausengo kontzentrazio eremuak ezagutu zituen. Azken horretan 1944ko irailaren 16an sartu zuten eta naziek 97.516 zenbakia eman zioten.\nMartin Soler Zangitu.\nAltsasuarra. Delineantea. Sozialista, estatu kolpearekin batera Altsasu utzi behar izan zuten askotariko bat izan zen. Gerra galdu eta gero Argeles sur Merko kontzentrazio eremuan bukatu zuen. Telesforo Monzonen lagun mina (abertzaleekin harreman ona zuen), biek adostu zuten euskal errefuxiatuak Gursera ekartzea, Euskal Herritik gertuago egoteko. Gursen kanpoko lehen burua izan zen. Bere ikasketengatik Gursko zelaia diseinatu zuen, egitura eta barrakoiak.\nKontzentrazio eremuan lauzpabost hilabete eman zituen eta Arudyko lantegi batera tornulari gisa lan egitera ateratzea lortu zuen. Gero berean lan egiteko aukera izan zuen. Oloronen bizi izan zen. Handik kontzentrazio eremukoak asko lagundu zituen:jatekoak, arropa, ikasketak… Bere etxean errefuxiatu gazteei irakatsi egiten zien. Eta asteroko errefuxiatuen bileretara ez zuen hutsik egiten. Euren egitekoetako bat dirua biltzea izan zen, iristen ziren errefuxiatuei laguntza momentuan emateko; gaixo zeudenei operazioak ordaintzeko, jatekoa emateko.\n90eko hamarkadan Mexikoko eskuko maleta gisa ezagutzen den argazki bilduma opatu zuten. Zazpi hamarkadatan gordeta eta desagertuta egon ziren Robert Capa argazkilari ezagunaren argazki sorta zabala. Espainiako Gerra Zibilean hartu zituen. Solerren seme bat erakusketa ikusten ari zela, aitaren argazkiarekin topo egin zuen.\nOctavio Vitoria Lacilla.\nAltsasuarra, Manuela Gerriko Goikoetxearen senarra. Kisusgilea, PSOEkoa dela dio gobernuak publiko egindako zerrendan, baina etxean beti FAIkoa zela esan da (babes moduan filiazioa aldatzen zuten). Estatu kolpeak Iruñean harrapatu zuen. Altsasura etorri eta beste askok bezala ihes egin behar izan zuen. Uníos Hermanos Proletariosen (UHP) milizia bateratuko Rusia frontean aritu zen gerran, iparraldeko frontean eta Santanderren. Han galdu ondoren, Frantziatik Kataluniara jo zuen. Gerra galtzean Frantziara joan zen eta Angeles sur Merko hondartzetan prestatutako kontzentrazio eremu izan zuten. Hotz handia pasa zuten. Jatekoa txarrantxen gainetik botatzen zieten. Gursera lekualdatu zuten. Espainiara entregatua soldadu langileen batailoi batean lan behartuak egiten izan zuten frankistek. Tetuan aldean izan omen zen hiruzpalau urtez. Oso gaizki pasa zuen han. Bukatu zuenean herrira bueltatu zen, gaixo, eta hil egin zen.\nCristobal Zelaia Iriarte.\nAltsasun jaioa. Nekazaria eta CNTkoa. Estatu kolpeak Loiolako kuartelean soldaduska egiten harrapatu zuen. Kuarteleko buruzagiak kolpisten alde jarri ziren eta han ziren menpeko guztiek hala egin behar izan zuten. Donostiako frontean errepublikaren alde borrokan zebilen bere koinatuaren kontra aritu zen. Soldaduskan luze aritu behar izan zuen, baina bukatzean errepublikaren alde egitera pasa zen. Lleidara oinez joan zen. Gerra bukatzean Frantziara jo eta Gursen bukatu zuen. Handik herrira bueltatu zen.\nJose Zelaia Agirre.\nNekazaria eta CNTko kide altsasuarra. Zerbait gertatuko zen zurrumurrua bazebilen aurreko egunetan eta estatu kolpea jo zutenean, altsasuar askok bezala San Pedron elkartu eta handik Ataunera jo zuen. 26 urte zituen. Eibarren arma fabrika bat asaltatu eta eskopetak bereganatu zituzten. Iparraldeko frontean CNTren batailoi batean aritu zen. Han eskopetak fusilengatik aldatu zituzten. Asturiasko frontean zauritu zuten eta ordutik ospitaletik ospitalera ibili zen; Frantziara barkuz eraman eta gero Kataluniaraino. Alta ematekotan zirela, Ebroko frontea erori zen eta Frantziara alde egin behar izan zuen. Hondartza batean prestatutako eremu batean izan zuten, 1939an Gursera lekualdatu zuten arte. Bere koinatu bat Txilen bizi zen eta hark paperak tramitatu zituen Hego Amerikako herrialdera joateko. Pablo Neruda poeta Txileko kontsul berezia zen eta berak errepublikazaleak ateratzeko bi itsasontzi antolatu zituen, haietako baten izena Winnipeg zen. Zelaia bestean joan zen. Txilen larruak egiten zituen fabrika batean lan egin zuen. 50ko hamarkada hasieran bueltatu zen eta bikotekidearekin Txilera ezkontzera bueltatu ziren. Han izan zuten familia. 1967-68 aldera bueltatu ziren Altsasura.\nJavier Mazkiaran Larraza.\nANVko kide altsasuarra. Estatu kolpea jo zutenean 16 edo 17 urte zituen eta beste adinkide batzuekin batera Altsasutik Gipuzkoara hanka egin zuen. Iparraldeko frontean borrokatu zuen eta baita Kataluniakoan ere. Gerran aurpegian tiro bat jaso zuen. Frantziara jo zuten gerra galdu zutenek eta Angeles sur Merko hondartzan izan zen. 20 urterekin sartu zuten Gursen eta han teilatu bat zutelako pozik zegoela esan zien senideei. Bizpahiru urte eman zituen esparruan eta txiripaz Mauthauseneko kontzentrazio eremura eramana izateaz libratu zen, baso lanetarako langile premia zuen Atharratzeko gizon batek kontratatu zuelako. Zuberoako herrian etorkin andaluziar batzuen alabarekin ezkondu eta 10 seme-alaba izan zituzten. Berak ezin izan zuen Altsasura bueltatu, emaztea eta seme-alabak etorri izan ziren, eta familia topaketak Hendaian edo Donibane Lohitzunen egin zituzten.\nArgazkiak: Aitziber Etxaiz Soria.\nGizartea Altsasu Etxarri Aranatz Irañeta Irurtzun Izurdiaga Olazti Uharte Arakil Ziordia


Itzulpengintzaren eta interpretazioaren etika profesional baterantz — EIZIE Elkartea\nItzulpengintzaren eta interpretazioaren etika profesional baterantz\nArtikulu honetan aurkezten duguna Itzulpen juridiko, zinpeko eta judizialaren alderdi deontologikoak eta profesionalak izeneko doktore tesiaren baitan egindako ikerketa da. Proiektua Malagako Unibertsitateko irakasle titular Emilio Ortega Arjonilla doktoreak zuzendu zuen, eta bikain cum laude eman zioten aho batez. Doktore tesi hau Malagako Unibertsitateko «Itzulpengintza ikasketak: Itzulpen eta Interpretazio berezituetako ikerketak» doktoretza programaren barruan egin zen (MECen kalitate aipamena du programak. Kodea: MCD2003-00810), eta irakurri ondoren, Malagako Unibertsitatearen Argitalpen Zerbitzuan publikatu zen.\nEgilearen aurkezpen labur bat\nJulia Lobato Patricio 2004an lizentziatu zen Itzulpengintza eta Interpretazioan Granadako Unibertsitatean. Gaztela-Mantxako Unibertsitateko Itzulpen juridiko, zinpeko eta judizialean eta Interpretazio komunitarioan unibertsitate aditu izateko lehenbiziko promozioko ikasle izan zen, 2005-2006 ikasturtean.\nItzulpengintza eta Interpretazioan doktore gradua lortu zuen 2008an Malagako Unibertsitatean.\nBi mila eta bostaz geroztik ingelesetiko zinpeko interprete ari da, Kanpo Arazoetako eta Lankidetzako Ministerioak izendatuta.\nBi mila eta lautik aurrera itzulpengintzaren eta interpretazioaren praktika profesionalarekin eta dimentsio etikoarekin lotutako ikerketa proiektu batzuetan parte hartu du, HUM 767 Itzulpengintza, Komunikazio eta Hizkuntzalaritza Aplikatuko unibertsitate arteko ikerketa taldeko kide gisa.\nGaur egun Sevillako Pablo de Olavide Unibertsitateko Filologia eta Itzulpengintza Departamentuko irakasle da.\nArtikulu honetan aurkezten duguna Itzulpen juridiko, zinpeko eta judizialaren alderdi deontologikoak eta profesionalak izeneko doktore tesiaren baitan egindako ikerketa da. Proiektua Malagako Unibertsitateko irakasle titular Emilio Ortega Arjonilla doktoreak zuzendu zuen, eta bikain cum laude eman zioten aho batez. Doktore tesi hau Malagako Unibertsitateko "Itzulpengintza ikasketak: Itzulpen eta Interpretazio berezituetako ikerketak" doktoretza programaren barruan egin zen (MECen kalitate aipamena du programak. Kodea: MCD2003-00810), eta irakurri ondoren, Malagako Unibertsitatearen Argitalpen Zerbitzuan publikatu zen.\nJarritako helburuak bitan banatu genituen: prozedura edo helburu orokorrak —lan hau egitekoan lagun izan ditugun ikerketa ildo nagusiak zedarritzeko modua eman digutenak— eta helburu espezifikoak, ikerketaren garapena xeheago deskribatu eta ikerketa lan honetatik atera den egitura justifikatzen dutenak.\nLehenbiziko sail horretatik, hauek nabarmenduko genituzke:\na) Arlo juridiko, zinpeko eta judizialeko itzulpen lan profesionala bereizten duten alderdien ikerketa xehakatua.\nb) Itzulpenaren eta interpretazioaren alorrean, oro har, eta itzulpen juridiko, zinpeko eta judizialarenean, bereziki, nazio nahiz nazioartean "den erregulazioa"ren kode deontologiko eta lege xedapen adierazgarrienetan diren faktore deontologiko, etiko eta profesionalen ikerketa xehakatua.\nc) Eduki "etikoak" itzulpenaren didaktikan itzultzaile eta interprete profesional berrien prestakuntza hobetzeko erabil daitezkeen ikertzea.\nHelburu espezifikoetatik, berriz, beste hauek nabarmenduko genituzke:\na) Europar Batasunean nahiz batasunetik kanpora itzulpenaren eta interpretazioaren praktika arautzeko indarrean diren kode deontologikoen eta lege xedapenen testu corpus bat egin eta ikertzea, erreferentzia gisa balioko diena itzulpen eta interpretazio lana, oro har, eta bereziki itzulpen eta interpretazio juridikoa, zinpekoa eta judiziala egiten duten profesionalei eta ikerlariei.\nb) Corpus hori oinarritzat hartu eta itzulpen berezitu horretan profesionalki aritzeko etika eta deontologia profesionalarekin lotutako elementuen tipologia eta konparazio bat egitea.\nc) Ikertutako kode deontologiko eta lege guztietan agertzen diren faktoreak atera eta ikertzea, "Europar Batasuneko eta/edo batasunaz gaindiko (erakunde eta nazioarteko) kode deontologiko nazioartekoa"n sartu behar liratekeenak, halakorik egingo balitz.\nd) Gaiaren egoera aztertu eta gero: itzulpen juridikoaren, zinpekoaren eta judizialaren kontzeptua zedarriztatzea; praktika profesionala ikuspegi deontologikotik eta etikotik aztertzea, eta itzulpen juridiko, zinpeko eta judizialaren didaktika aztertzea, espainiar unibertsitatearen esparruan, eta, hala, iruditu zaigu egoki dela ikerketa honen eduki eta emaitzen erabilgarritasunean sartu-irten bat egitea. Horregatik jarri dugu helburutzat, lehengoek hala ekarririk, itzulpen berezituaren didaktikan elementu etiko batzuk sartzeko proposamen bat egitea, hain zuzen ere itzulpen juridiko, zinpeko eta judizialarenen didaktikan.\ne) Azkenik, erakusgarri modura, kasu praktiko batzuk aztertzea ere proposatzen dugu: dimentsio etikoak paper handia duen kasuak, itzulpenaren eta interpretazioaren praktikari dagokionez. Azkeneko helburu horrek balio beza bi puntu hauen premia indartzeko:\ni) Itzulpenaren eta interpretazioaren jarduera profesionala (juridikoa, zinpekoa nahiz judiziala) arautu beharra, hemen eta nazioartean, hizkuntz eta kultur bitartekaritzaren praktika hau arautuko duten kode deontologikoak eta legeak abian jarrita.\nii) Itzultzaileen eta interpreteen prestakuntzan sartzea alderdi horiek. Hartara, aberastu egingo litzateke unibertsitatean egiten duten ikasketa, eta prestatu egingo lirateke, ahal den neurrian, paradoxa eta arazo etiko bat baino gehiago dituen merkatu libre batean itzultzaile profesional gisa aritzeko.\n3- Doktore tesiaren laburpena\nDoktore tesi honetan itzulpenaren eta, bereziki, itzulpen juridiko, zinpeko eta judizialaren alderdi etikoak, deontologikoak eta profesionalak ikertzea eta aztertzea planteatzen da.\nEmaitzei dagokienez, iruditzen zaigu jarritako helburuak ondo samar bete direla.\n4- Doktore tesiaren egitura\nAho batez bikain cum laude eman zioten doktore tesi hau hamar kapitulutan banatuta dago, eta itzulpenaren, bereziki itzulpen juridiko, zinpeko eta judizialaren, alderdi etikoak, deontologikoak eta profesionalak ikertzea eta aztertzea planteatzen du.\nLehenbiziko kapituluan sarrera egiten da, eta ikerketarako jarritako helburuak azaltzen.\nTesia, era berean, hiru bloketan banatuta dago. Aurrenekoak, II. kapitulua hartzen du, eta itzulpen juridiko, zinpeko eta judizialaren inguruko kontzeptu batzuk zedarritzen ditu. Atal horretan, itzulpen juridiko, zinpeko eta judiziala ez da alderdi teorikotik begiratuta bakarrik aztertzen, baizik eta hiru arlo berezitu horietako jarduera profesionalak berekin duen errealitatea ere kontuan hartuta aztertzen da.\nBigarren blokean, Europar Batasunean nahiz batasunetik kanpora itzulpenaren eta interpretazioaren praktika arautzeko indarrean diren kode deontologikoak eta lege xedapenak bilatu, itzuli, aztertu eta konparatu egiten dira. Bloke horretan, III., IV., V. eta VI. kapituluak sartzen dira.\nHala, III. eta V. kapituluetan, gaztelaniaz ziren kodeak eta legeak eta, ingelesez eta frantsesez zirenak, gaztelaniara itzulita jarri ditugu, eta bakoitzaren iruzkina egin dugu.\nIruzkindutako kode edo lege bakoitzaren bukaeran taula bat jarri dugu, eta hor dator bakoitzaren azterketa xehe bezain mehea. Hauxe da, adibidez, Buenos Airesko Itzultzaile Publikoen Elkargoaren Kode Etikoarekin egin dugun fitxa:\nBuenos Airesko Itzultzaile Publikoen Elkargoaren Kode Etikoa\nJatorri herrialdea Argentina\nartikulu... kopurua Lehen partea: 31 artikulu, hainbat ataletan banatuta. Bigarren\npartea: 33 artikulu, hainbat ataletan banatuta.\nAhozko edo idatzizko konpromisoak errespetatzea\nAurrez jakinarazi gabe zerbitzurik ez etetea\nKodeak eta legeak dakartzaten arauak errespetatu eta betetzea\nLeialtasuna, argitasuna, zehaztasuna\nItzulpenaren erantzukizuna hartzea\nMatrikulatutako hizkuntzara bestetara ez itzultzea\nAsmo txarrez ez jokatzea\nPublizitate duina eta neurritsua\nSekretu profesionala gordetzea\nLansariak/Komisiorik ez onartzea\nKodea urratzen duten ekintzen preskripzioa\nJokabide epaimahaia (antolaketa eta funtzionamendua)\nLege termino ohikoenak\nBehatu, berretsi, preskribitu, zehapen, esleipen, ezespen,\nsalaketa, epai, epaitza, apelazio, lege xedapen, ebazpen, gauza\nepaitua, Jokabide epaimahaia, salatua/salatzailea, froga\nTermino etiko ohikoenak Jokabidea, leialtasuna, printzipioak, sekretu profesionala\nEra berean, III. eta V. kapitulu horien bukaeran taula orokor batzuk ere badira, eta horietan, aztertutako kode deontologiko eta lege guztietan berdin ageri diren alderdi linguistikoak eta testualak, alderdi etikoak eta lege terminoak alderatu ditugu.\nBestalde, IV. eta VI. kapituluetan, hurrenez hurren, kodeen eta legeen gaineko iruzkinak daude, eta aztertutako kodeetan eta legeetan aurkitutako antzekotasunak eta aldeak bildu ditugu.\nHirugarren blokea itzulpenaren eta interpretazioaren irakaskuntzan deontologia sartzeari dagokio; VII. Eta VIII. kapituluak hartzen ditu, eta itzultzaileen eta interpreteen etikari buruzko unitate didaktiko bat proposatu dugu, Itzulpen juridikoa ikasgaiko programa batean txertatuta. VIII. kapituluan benetako kasu batzuk azaldu ditugu, erabaki etikoek paper handia izan duten kasuak. Hona hemen tesian jaso dugun kasuetako bat:\n1. KASU PRAKTIKOA\nBezeroa Frantziako enpresa bat, arma lantegi baten mendekoa\nItzulpen edo interpretazio mota Produktu informatikoak itzultzea\nEnkargua Enpresaren web orria itzultzea\nHizkuntza konbinazioa Frantsesa-Italiera\nZer arazo etiko dakarren\nDakarren arazoa da enpresa horren izaera itzultzaileen\nprintzipio etikoen kontra doala.\nItzulpena eginez gero, armak saltzen eta, ondorioz, gatazka\narmatuak izaten lagunduko lukete itzultzaileek.\nDeontologia profesionalarekiko harremana\nItzuli beharreko gaia itzultzaileen printzipioen kontrakoa\ndenez, kontzientzia eragozpenera biltzeko aukera izatea,\neta ea agindutakoa egiteak dilema moralik ekarriko dion\nHartutako erabaki etikoa\nKontzientzia eragozpenari heldu eta itzulpenik ez egitea\nerabaki zuten itzultzaileek\nItzultzaileen eta interpreteen elkargo profesionalen zerrenda bat dakar, berriz, IX. kapituluak. Horren helburua da elkargo horien berri ematea eta lanbidean jarduteko erreferente izatea.\nAzkenik, X. kapituluan, ondorio batzuk datoz, I. kapituluan planteatutako helburuen araberakoak.\nErabilitako bibliografia dugu tesiaren azkeneko kapitulua osatzen duena. Gaika eta hizkuntzaka banatuta aurkeztu dugu.\nEranskin bat ere badu tesiak, osagarri gisa. Hor dira kode deontologikoen eta lege xedapenen bertsio orijinalak (gaztelaniaz, ingelesez eta frantsesez) eta ingelesez eta frantsesez zirenen itzulpenak (gaztelerara).\n5- Itzulpenaren eta interpretazioaren etika profesionalari buruzko galdetegia\nHemen aurkeztu behar ditugun ondorio hauek Espainian nahiz beste toki batzuetan lanbidez itzultzaile eta/edo interprete aritzen diren 30 profesionali itzulpenaren eta interpretazioaren etika profesionalari buruz pasatutako galdetegi bati emandako erantzunak aztertu eta atera ditugun ondorioak dira.\nEkimen hau proiektu honen egileak aurkeztu eta Emilio Ortega Arjonilla doktoreak zuzendutako Itzulpen juridiko, zinpeko eta judizialaren alderdi deontologikoak eta profesionalak izeneko doktore tesiaren jarraipen gisa sortu zen.\nLehenik eta behin, eskerrak eman behar dizkiet galdetegian planteatutako galderei erantzun eta proiektu honetan eskuzabaltasun eta onginahi hutsez laguntzeko prest izan ditudan itzultzaile eta interprete profesional guztiei, haien erantzunik gabe ez nuen ikerketa hau egiteko modurik izango eta. Eskerrik asko denei.\nHorrenbestez, bada, hauxe dugu gero aurkeztu eta aztertuko dugun informazioa ateratzeko balio izan digun galdetegia, etika profesionalari buruzkoa.\nItzulpenaren eta interpretazioaren etika profesionalari buruzko galdetegia\n30 urte baino gutxiago\n2- Prestakuntza akademikoa:\nItzulpengintza eta interpretazioan lizentziaduna\nItzulpengintza eta interpretazioan doktorea\n3- Lanbide esperientzia:\nDenbora zati batean\n5- Beste lanbideren batekin osatzen duzu?\n6- Elkargo profesionalen batekoa zara?\nBai. Zeinetakoa? (Bat baino gehiago badira, jarri denak)\n7- Zer mesede ateratzen duzula iruditzen zaizu hor(ieta)ko kide izateagatik?\n8- Bazkide kuota bat al dator elkargoak ematen dituen zerbitzuekin?\n9- Zinpeko interpretea zara?\nBai (zehaztu hizkuntza)\n10- Lanbideari ekin baino lehen bazenekien zure lanbidearen kode etikorik bazenik?\n11- Ikasten ari zinen bitartean, eman zizuten itzultzaile/interpretearen kode etikoen gaineko informaziorik?\n12- Kode etikoko zein printzipio iruditzen zaizkizu inportanteenak? Zergatik?\n13- Inoiz edo behin kode etikoaren printzipioak hautsi beharrik izan duzu?\n14- Iruditzen zaizu zure bezeroek badakitela itzultzaileek eta interpreteek badituztela errespetatu eta bete beharreko kode etiko batzuk?\n15- Bezeroren batek bultzatu al zaitu noizbait kode etikoko printzipioren bat haustera?\nBai. Komentatuko zenuke kasua?\n16- Kode etikoak eta itzulpen-interpretazioen etika profesionalean prestatzea itzultzaileen eta interpreteen prestakuntzako oinarrizko alderdiak izan behar direla iruditzen zaizu?\n17- Itzulpengintza eta interpretazioa graduko ikasketetan Itzulpenaren eta interpretazioaren etika ikasgaia sartzeak mesede ekarriko lukeela iruditzen zaizu?\nEskerrik asko zure denbora eta laguntzagatik!\nBetetakoan, helbide honetara bidali, mesedez, galdetegia: julialobato@gmail.com\n*Ikertzaileak hitz ematen du ez duela erakutsiko beren borondatez ikerketa hau egiten lagundu duten itzultzaile/interpreteen ez informazio konfidentzialik ez eta datu pertsonalik.\nGaldetegiaren lehenengo zatia. 1-11 bitarteko galderak\nGaldetegietatik ateratako datuen azterketa\nGaldetegi hau itzulpen eta interpretazio alorreko profesionalei bidali zitzaien, e-postaz eta baita itzulpen eta interpretazio profesionalaren inguruko erakunde eta elkarte nazional eta nazioartekoetako foro eta banaketa zerrenden bitartez ere.\nGure azterketaren lagina 30 galdetegik osatzen dute. Galdetegi bakoitzak 17 galdera ditu, eta, beraz, 510 erantzun ditugu ondorioak ateratzeko. Badakigu 30 galdetegi gutxitxo izango liratekeela proiektu hau beste ikerketa esparru batekoa izango balitz —esate baterako, zientzietakoa, telekomunikazioetakoa edo informatikakoa—, literatura handia baitago eremu horietan, eta baita askoz jende gehiago ere gai horiek ikertzen; baina, iruditzen zaigu jaso dugun erantzun kopurua esanahitsua eta nahikoa dela ondorioak atera eta baieztapen orokor batzuk egiteko, kontuan izanik ikergaiaren objektu den galdetegiaren izaera (erantzun luzekoa) eta aztergai dugun alorraren espezifikotasuna (itzulpen eta interpretazio lanen etika), literatura falta ikaragarria baita alor horretan.\nLanbideari mesede egitea beste asmorik gabe galdetegi bat datu batzuekin bete eta atzera bidaltzeak ahalegin bat egitea eta denbora bat enplegatzea eskatzen du, jende askok egin nahi ez duena. Horrezaz gainera, guk bidalitako galdetegiak dituen 17 galderetatik 7 pixka bat landuta erantzun beharrekoak direla eta beste 10 erantzun laburrekoak edo aukera batzuen artetik bat aukeratu beharrekoak direla kontuan izanez gero, uste dugu 30 galdetegi beteta jasotzea ez dela batere emaitza txarra.\nInkesta pasatu diegun 30 pertsonetako 8 gizonezkoak dira. Datu hori lanbidearen isla da; izan ere, itzultzaile eta interprete lanbidean emakumezkoak dira nagusi, nabarmen. Itzulpengintza eta interpretazioa graduko ikasketak ematen dituzten Espainiako unibertsitateetako eskoletan ere ikus daiteke hori. Ikasleen 10etatik ia 8 emakumezkoak dira, eta 2 besterik ez gizonezkoak, nahiz eta azkeneko urte hauetan pitin bat gora egin duen unibertsitatean itzulpen eta interpretazio ikasketak egitea aukeratzen duen gizonezkoen kopuruak.\nInkestatutakoen artean nagusi den adin tartea 30-35 urte bitartekoa da (inkestatutako 30etatik 14). Inkestatutakoetako 7k 30 urte baino gutxiago ditu; 3 pertsona 40-45 urte bitartekoak dira; 2 lagun 50-55 bitartekoak eta 1 besterik ez 60 urte baino zaharragoa.\nInkestatutakoen esperientzia profesionala\nAzkeneko datu hori inkestatutakoen esperientzia profesionalarekin estu lotuta dago. Esan beharrik ez dago gazteek zaharrek baino esperientzia profesional txikiagoa dutela itzulpenean eta/edo interpretazioan. Inkestako datuen arabera, 3 pertsonak besterik ez du 2 urte edo gutxiagoko esperientzia profesionala; 4 pertsonak 2 eta 5 urte bitarteko esperientzia profesionala du; beste 11 pertsonak 5-10 urte bitartekoa eta 12k 10 urte baino gehiago darama lanbidean. Azkeneko talde hori (10 urte baino gehiagoko esperientzia profesionala dutenena) inkestatutako talderik handiena izateak zehaztasuna ematen dio ikerketa honi, eskuartean erabili ditugun daturik eta emaitzarik gehienak esperientzia profesional handiko pertsonetatik datozelako, aditutzat jotzeko moduko pertsonetatik, eta, beraz, erreferentziatzat hartzeko modukoak direlako.\nInkestatutako prestakuntza akademikoa\nInkestatutako 30 pertsonetatik, 20 itzulpenean eta interpretazioan lizentziadunak dira. Horietako 1ek, atzerriko unibertsitate batean atera zuen titulua, eta beste bat Zuzenbidean lizentziaduna eta Itzulpenean doktore ere bada.\nBeste 5 pertsonek, Itzulpen eta interpretazioko doktore titulua dute.\nGainera, 5 pertsonek beste ikasketa batzuk dituzte —Filologia Hispanikoko lizentziatura, Ingeles Filologiakoa edota Zuzenbideko lizentziatura, konparazio baterako—, baina itzulpenean eta interpretazioan ere zerbaiten prestakuntzaren bat (ez dute zer mailatakoa zehazten) izan dutela aitortzen dute bostek ala bostek ere.\nGarbi ikusten da inkestatutako profesionalik gehienek unibertsitate mailako itzulpen eta interpretazio prestakuntza jaso dutela. Datu hori oso ona da lanbidearentzat, lanbidearen errealitate guztia hala izango balitz itzultzaile eta interprete kolektiboari hainbeste min egin dion intrusismoa errotik murriztuko litzateke eta.\nItzulpen edo interpretazio lanera emandako dedikazio aldia\nGaldetegian pertsona bakoitzak itzultzaile edo interprete profesional gisa zenbateko dedikazioa duen ere galdetu genuen. Emaitzak aztertuta, atera dezakegun ondorioa da inkestatutako 30 pertsonetatik erdiak baino gutxiago direla (12) denbora osoan itzultzaile edo interprete aritzen direnak; alegia, pertsona horiek itzultzaile edo interprete lan egitea beste dirubiderik ez dute, eta, alde horretatik, jotzen dugu hortik ateratzen dutena beren beharren arabera bizi maila on bat izateko adina badela. Beste aldera, ordea, 18 pertsonek itzultzaile eta interprete lanbidea beste jardueraren batekin uztartzen dute. Hala, denbora guztian itzultzaile edo interprete aritzen ez diren 18 lagun horietako gehienek (14k) irakaskuntzarekin batera uztartzen dute itzultzaile edo interprete lanbidea. Eta, irakaskuntzan ere jarduten duten 14 horietatik 9 unibertsitatean aritzen dira. Inkestatutakoek itzultzaile edo interprete lanbidearekin batera egiten dituzten beste lan batzuk turismo gida izatea, kazetari izatea edota hizkuntzekin lotuta dagoen enpresa bateko administrari izatea ditugu.\nPuntu honetara bitartekoak inkestatuen profila osatzeko xedez eskatutako datu objektiboak dira. Baina, galdetegiko 6. galderatik aurrera —Elkargo profesionalen batekoa zara? galderatik aurrera, alegia—, etika profesionalaren kutsua hartzen du galdetegiak, eta, izan ere, horixe da ikerketa honetan benetako interesa duen gaia.\nKasu honetan ia erabat berdinduta dago balantza, zeren inkestatutako 30etatik 14k ez direla inongo itzultzaileen edo interpreteen elkargo profesionaletako kide erantzun baitzuten, eta 16k baietz, bazirela elkargoren bateko kide, eta, gainera, berentzat nahiz lanbidearentzat mesedegarria zela hori. Gure inkestatuak kide diren elkargoen artean, nabarmen ditzagun, besteak beste, Asetrad (Asociación Española de Traductores, Correctores e Intérpretes), ATIJC (Associació de Traductors i Intèrprets Jurats de Catalunya), AGPTI, IATIS (International Association for Translation and Intercultural Studies), AIIC (Professional Conference Interpreters Worldwide), SFT (Société Française de Traduction), APT, EIETI edota ATIRA (Asociación de Traductores, Intérpretes y Redactores de Andalucía).\nElkargo profesionalen bateko kide diren gehienek nabarmentzen dutena da lehen esan ditugun elkarte horien erako elkargo profesionalen bateko kide izateak dakartzaten alderdirik handienetakoak aholkularitza eta informazioa izateko bidea edukitzea eta lanbide bereko beste profesional batzuekin harremanetan izatea direla, eta, harreman horiei esker, itzultzaile autonomoak bere etxetik lan egiteagatik izan ohi duen bakardadea hausteko modua izatea. Hurrengo alderdirik onena, galdetegitik jasotako erantzunen arabera, itzultzailearen edo interpretearen birziklapena da; izan ere, elkargoek prestakuntza ikastaroak antolatzen baitituzte, esate baterako lanbidearekin lotuta dauden teknologia berriak erabiltzen ikasteko, eta oso modu ona da hori profesionala egunean egon dadin.\nInkestatutakoek nabarmentzen dituzten beste abantaila batzuk dira zalantza terminologikoak nahiz beste edozein eratakoak foroetan edo e-postaz galdetu eta erabakitzeko bidea izatea; profesionalen kolektiboak harrera ona egitea lanbidean hasitakoan eta, oro har, elkargoak itzultzaileen eta interpreteen eskubideak eta lan baldintzak erakundeetan defendatzea; elkarren artean partitzen diren klase guztietako baliabideak; lana aurkitzeko bitarteko ona izatea, elkargoen web orrietan argitaratzen diren lan eskaintzen bidez; edota zenbait elkargotako kide izateak izen ona ematea itzultzaileari edo interpreteari, batez ere bezeroak itzultzailea edo interpretea ezagutzen ez duenean erreferentzia bat izaten dela eta.\nEra berean, elkargo horietako kide izan eta horregatik onura asko izaten direla esaten dutenek, bazkide kuota eta elkargoak ematen dituen zerbitzuak, oro har, neurri egokian izaten direla jotzen dute.\nErantzun guzti-guztiak ez dira, ordea, aldekoak. Bi pertsonak (bat elkargo profesional bateko kide izan zen eta bestea oraindik ere bada, nahiz eta alderdi handirik ikusten ez dion) mesede gutxi edo batere mesederik ez diote ikusten elkargo profesional bateko kide izateari, eta, beraz, uste dute bazkide kuota ez datorrela bat bazkideek horren trukean jasotzen dituzten zerbitzuekin. Pertsona horietako batek salatzen du elkargoak antolatzen dituen ikastaro guztiak hura bizi den hiritik kanpora izaten direla, eta, horrela, harentzat oso nekosoa izaten dela beti-beti kanpora joan behar izatea ikastaroak egitera.\nInkestatutako pertsonetatik jakin nahi genuen beste gauza bat zen —inportantea, guretzat— ea zenbatek zuten Espainiako Kanpo Arazoetako Ministerioak ematen duen zinpeko interprete izendapena. Hogeita hamar erantzunetatik, 19k baiezkoa esan ziguten, bazutela zinpeko interprete izendapena, eta beste 12k ezetz, ez zutela. Zinpeko interprete izateko baimena dutenek betez ere hizkuntza hauetarako dute: ingelesa (18tatik 10ek) eta frantsesa (18tatik 3k). Era berean, badira galegoko 2 interprete zinpeko, alemaneko bat, portugeseko beste bat eta txekierako beste bat.\nGaldetegiaren bigarren zatia. 12-17 bitarteko galderak\nPuntu honetatik aurrera, galdetegiak lanbidearen kode deontologikoei heltzen die bete-betean, gaia pixka bat gehiago sakontzeko eta itzultzaile eta interprete profesionalen egoera eta gai honen inguruko iritziak jakiteko, gure ustez funtsezko gauza baita hori lanbidean ondo jarduteko.\nHala, 10. galderak zioen: Lanbideari ekin baino lehen bazenekien zure lanbidearen kode etikorik bazenik? Galdera horri, 30etatik 19k baietz erantzun zioten, nahiz eta gehienek esan zuten itzultzaile eta interprete lanbidean hasi baino lehen gauza gutxi edo gauza oso orokorrak zekizkitela kode etikoen edo jokabide pauten gainean. Gainerako 11 lagunek, berriz, aitortu zuten lanbideari ekin baino lehen ez zekitela lanbidearen kode etikorik zenik.\nHurrengo galderaren bitartez, jakin nahi genuen ea ikasten ari ziren bitartean itzultzaile/interpretearen kode etikoen gaineko informaziorik eman zieten. Eta, unibertsitate mailako itzulpen eta interpretazio ikasketak (lizentziatura edo doktoretza) zituzten 20 pertsonetatik, 9k baietz erantzun ziguten, jaso zutela jokabide arauen edo kode etiko baten edukien gaineko informazio moduren bat ikasle garaian, eta beste 11ek ezetz esan ziguten, unibertsitatean egin zituzten ikasketetan ez zietela itzulpenaren eta/edo interpretazioaren alderdi deontologikoei buruzko informaziorik eman. Ikasketetan prestakuntza hori ere jaso zutenetako gehienek ikasgairen bateko irakaslearen beraren ekimenez jaso zuten, eta, batek, ikasten ari zen fakultatean lanbidearen alderdi deontologikoei buruz antolatu zuten mintegi baten bitartez jaso zuen informazio hori. Eta batik ere ez da ikasgaiaren parte bat itzulpenaren eta interpretazioaren etika orokorrean eta sistematikoki lantzen duenik, eta oraindik eta gutxiago ikasgai bat osoa gai horri eskainia.\nGaldekizuneko galderarik garrantzitsuenetako bat 12.a da: Kode etikoko zein printzipio iruditzen zaizkizu inportanteenak? Zergatik?\nItzulpenean eta interpretazioan ondo jarduteko printzipiorik inportanteenak konfidentzialtasuna eta sekretu profesionala dira gehienentzat. Hurrena, zintzotasun intelektuala dator, alegia norbera egiteko gai ez den lanik ez hartzea, itzulpenen kalitateari zuzenean eragin eta hondatu egin dezakeelako horrek, eta, hala, kalte egin dena delako lana egiteko garaian halako edo bestelako itzultzailearekin edo interpretearekin fidatu den bezeroari. Inkestatutako pertsona batentzat, zintzotasuna da edozein prozesu edo komunikazio trukeren giltzarria eta zentzuzko ekintza guztiak mugitzen dituen ardatza.\nOinarri horien segidan datoz: jatorrizko testuarekiko leialtasuna, diskrezioa, hartutako lanak neutraltasunez egitea (komunikazio prozesu batean inoren alde ez jartzea edota ez eragitea; adibidez, interprete batek epaiketa batean), bezeroarekin hitzartutako baldintzak errespetatzea (epeak, tarifak, formatua...) edota bidegabeko lehiarik ez egitea lanbideko kideei (nahiz eta printzipio etiko hori betetzea zail samarra izaten den, itzultzaileen artean dagoen lehia handia dela eta). Oinarri hori ez betetzeak itzultzaile askok beren prezioak elkargoek aholkatutako tarifak baino gehiago jaistea ekartzen du askotan, eta horrek, berriz, lan merkatuak batere egonkortasunik ez izatea ekartzen du, denentzat, baina batez ere itzultzaile autonomoentzat.\nAzkenik, nahiz eta horrek ez duen esan nahi axola gutxiagoko kontua denik, inkestatutakoek itzulpenaren edo interpretazioaren kalitatea nabarmentzen dute, funtsezko gauza dena itzulpenean eta interpretazioan ez eze, beste edozein lanbidetan ere zerbitzu on bat emateko, bezeroak espero zuena baino zerbitzu hobea edo haren mailakoa behintzat.\nInkestari erantzundako pertsona batek bakarrik aitortu du inoiz ere ez duela kode etikorik kontsultatu.\nGaldekizuneko beste galdera bat da, kode deontologikoek jartzen dituzten printzipioen ildotik doana, ea inoiz edo behin printzipio horiek hautsi beharrik izan zuten. Galderari erantzundako 30 profesionaletatik 21ek ezezko biribila erantzun zuten. Beste batek, berriz, aitortu zuen batez ere lanean hasi berritan printzipioren bat edo beste ez zuela bete, adibidez prezioak onargarri jotzen zirenetik behera jaistea, eta lanbideko kideekiko bidegabeko lehiatzat jo daitekeela hori, baina bestela zerbitzu hori izateko modurik izango ez zuenari zerbitzua emateagatik egin zuela (arazo ekonomikoak zituzten etorkinei-eta). Hori bera edo antzeko gauza erantzun zuten beste 5 lagunek ere. Beste batek, berriz, esan zuen hark ez zuela printzipio bat bera ere hautsi, baina proposamen lizun batzuk baietz, egin zizkiotela itzulpen agentzia batzuek; berari zinpeko interprete zigilua alokatzea, konparazio baterako, itzulpen ofizialak sinatu ahal izateko hartara.\nJardunbide hori —espero zitekeena baino gehiago zabalduta dagoena, tamalez—, indarrean diren legeetan galarazita izateaz gainera, delitua da, besteren identitatearen usurpazioa; izan ere, itzulpen prozesuan parte hartu ez duen pertsona baten zigiluarekin sinatzen baititu agentziak itzulpenak.\nInkestatutako beste bik, aitortu zuten kalitatearen printzipioa hautsi zutela —lanbidean hasi berritan haiek ere—, lan batzuk hartu zituztelako haiek egiteko behar adina prestakuntzarik ez izan arren; alderantzizko itzulpenak egitea edota menderatzen ez zituzten gaien inguruko itzulpenak egitea, adibidez. Baina, esaten dute jabetzen direla horretaz eta orain, lanbidean urte batzuk aritu eta gero, beste lankide batzuengana jotzen dutela alderantzizko itzulpenei begiratzeko, nahiago dutela dokumentazio prozesu zehatzagoa egin kalitate txarreko lan bat entregatu baino, eta baita lan bat uztea ere behar den prestakuntzarik izan gabe hura egiten hastea baino.\nItzultzaileei eta interpreteei ea bezeroek badakiten itzultzaileek eta bezeroek, biek, badituztela errespetatu beharreko kode etiko batzuk galderari, gehienek ezetz erantzun zioten, oro har ez dakitela. Bezeroei denik eta errespeturik handiena zor badiegu ere —gehienetan haiek baitira gure diru iturri printzipala—, inkestatu ditugun gehienek uste dute bezeroek ez dakitela itzulpen munduak nola funtzionatzen duen. Beste pertsona batek dio hark freelance edo kanpoko kolaboratzaile gisa lan egiten duen itzulpen agentzia askok ere ez dakitela kode etiko batzuk badirenik, besteak beste itzultzaileentzako lan baldintza duin batzuk (prezio aldetik, epe aldetik eta abar) bermatzea begiratzen duten kodeak; eta esaten du joan deneko 15 urte hauetan tarifa berbera ordaintzen diotela agentzia horiek. Beste 6 lagun, ordea, ez datoz iritzi horrekin bat, eta pentsatzen dute bezeroek, batez ere agentziek, badakitela kode etiko horien berri, eta ondo asko zaintzen dutela itzultzaileek batez ere konfidentzialtasun printzipioa betetzen duten. Kode etikoen berri izateak ez du esan nahi beti-beti praktikan jartzen dituztenik. Beste bi lagunek diote bezeroak itzultzaileen gremiokoak edo lanbide horrekin zerikusi handia duen besteren batekoak badira, asko begiratzen diotela kode etikoetan jarritako printzipioak betetzeari.\nInkestatutako hogeita hamar pertsonetatik hamabostek ezetz erantzun zion ea bezeroren batek noizbait kode deontologikoaren printzipioren bat haustera bultzatu ote zuen galderari. Beste guztiek, ordea, baietz erantzun zuten. Hauek dira azaldu zizkiguten kasu batzuk:\nBadira bezero batzuk zinpeko interpreteak jatorrizko testuaren edukia itzulpenean aldatuta ematea nahi dutenak, eta baita itzultzaileak bezeroak berak aurretik egindako itzulpen bat zigiluz jo eta sinatzea nahi izaten dutenak ere, tarifa baxuagoa lortzeko.\nBeste pertsona batek aipatu zuen sinatu eta zigilu ofiziala emandako orri zuri batzuk utz zitzan eskatu ziola itzulpen agentzia batek, denbora aurreratuko zutela hala eta.\nItzultzaile batek lan baldintza batzuk hitzartu zituen agentzia batekin ahoz, eta agentziari baldintza haiek idatziz eskatu zizkionean, ahoz hitzartutakoekin antz handirik ez zutela ikusi zuen.\nBezero batek zuzenean harentzat lan egitea eskatu zion itzultzaile bati, elkarrekin harremanetan jarri zituen agentziaren bitartez aritu gabe, bidegabeko lehia eginez agentziari.\nInkestatutako pertsona batek nahiko maiz egiten zuen lan agentzia batentzat. Halako batean, agentziak esan zion beraren helbidea zeraman eta zinpeko beste interprete batek egindako itzulpenak zinpetzen zituen zigilua egitea onartzen bazuen, alderantziko zinpeko itzulpen (ingeleserakoak) gehiago, dezente gehiago, emango zizkiola, nahiz inkestatutako pertsonak berak ere eskaintzen zituen alderantzizko itzulpen zinpekoak, berak eginak. Indarrean diren legeetan ez du jartzen legez kontrakoa denik nahi dugun helbidea eta telefono zenbakia jartzen dituen zigilua egitea, baina garbi dagoena da zinpeko itzultzaile batek zigilu bat besterik ez daukala izaterik.\nGaldetegiko azkeneko bi galderak itzulpenaren etikak itzulpen eta interpretazio ikasketetan jokatzen duten paperaren gainekoak dira. Hala, 16. galderak dio: Kode etikoak eta itzulpen-interpretazioen etika profesionalean prestatzea itzultzaileen eta interpreteen prestakuntzako oinarrizko alderdiak izan behar direla iruditzen zaizu? Inkestatutako guztiek nabarmentzen dute etikak paper handia duela itzultzaileen eta interpreteen prestakuntzan.\nIruditzen zaigu ezinezkoa dela etikatik kanpo aritzea, errealitatean dena dagoela haren eraginpean. Inportantea da itzultzaileek eta interpreteek hasiera-hasieratik jakin dezaten badirela batzuk, urteetako eskarmentuaren ondoren, arau batzuk idatziz jarri dituztenak, oso zentzuzko arauak, baina araua, askotan, zentzurik eza izaten denez, gogora ekarri eta paperean jarri behar dira, behar dugun guztian begiratu eta kontuan izan ditzagun. Era berean, garrantzia handikoa da ikasleak, ikasten ari den bitartean, jakin dezan badirela errespetatu beharreko printzipio batzuk, ez dagoela bezeroari, beste lankide bati edota lanbideari berari kalte egiteko moduan aritzerik, bere buruari kalte egin eta karrera guztia arriskuan jarriko lukeelako bestela.\nInkestatutako beste pertsona batek dio itzultzaileen eta interpreteen prestakuntzan etika sartzeak ekarriko lukeen mesedeetako bat lanbidean aritzen diren profesionalak printzipio etiko batzuk errespetatzen eta erabiltzen ohitzea izango litzatekeela, batez ere lanbidea eta lankideak errespetatzen.\nAlde horretatik, baten erantzunak dio zinpeko itzulpenetan kontu inportantea dela hori, ez erantzukizun moralagatik bakarrik, baita lanbide honetan lan egiteak dakarren erantzukizun penalagatik ere, fede publikoa ematen baita.\nEta hauxe da gure galdekizuneko azkeneko galdera: Itzulpengintza eta interpretazioa graduko ikasketetan Itzulpenaren eta interpretazioaren etika ikasgaia sartzeak mesede ekarriko lukeela iruditzen zaizu?\nGaldera honi emandako erantzunak ez dira aurreko galderari emandakoak bezain homogeneoak, nahiz eta batek bakarrik erantzun zuen ezezkoa, unibertsitateko ikasketetan itzulpenaren eta interpretazioaren etikari buruzko ikasgai bat izateak ez liokeela onik egingo lanbideari. Beste gainetiko 29ak neurri horren alde daude, zenbait alderditan denak bat ez badatoz ere. Batzuei iruditzen zaie (29tik 6ri) mesedegarria izango litzatekeela, baina, akaso, ez lukeela ikasgai independente bat izan behar, baizik eta beste ikasgai batzuen parte izan behar lukeela, itzulpenaren eta interpretazioaren alderdi etikoak ez daudelako ikasgai bakar batean apartatzerik, baizik eta zehar-lerro gisa erakutsi behar direlako. Horretarako, itzulpeneko edo interpretazioko ikasgairen bat ematen duen irakasleak, adibideak eman, kode deontologikoko artikuluak iruzkindu edota arau etiko horiek azaltzen dituzten artikulu batzuk irakur ditzake, konparazio baterako.\nBeste pertsona batek, berriz, proposatzen du lan merkatuarekin lotutako ikasgai zabalagoren baten barruan ematea etikarena ere, eta, hartara, beste gai inportante batzuk ere landuko liratekeela (bezeroekiko harremanak, lana bilatzea eta abar).\nAzkenik, beste 17rentzat egokia edo oso egokia da itzulpenaren eta interpretazioaren etikari buruzko ikasgai bat sartzea unibertsitateko ikasketetan.


Hezkidetza programa aurkeztuko dute, azaroaren 13ko Berdintasuna Erein gunean - Usurbil - Noaua.eus\nNoaua Aldizkaria 2018-11-08 11:16\nAurkezpenerako Arremanitz kooperatibako kideak gonbidatu dituzte. Arremanitzekoek hezkidetza eta sexu aniztasuna sustatuko dituzten talde zein pertsonak prestatzen eta laguntzen dihardute. "Gure xedea sexuen aniztasuna, parekidetasuna eta tratu onak sustatzea da, plazera eta zaintzak jendartearen erdigunean jarriz". Arremanitzek herriko ikastetxeetan lanean dihardu. Hezkidetza programa aurkeztuko dute datorren astearteko saioan. Informazio gehiago: arremanitz.eus\n"Parte hartzera gonbidatzen zaitugu"\n"Usurbilen berdintasunaren alde lanean jarraitzen dugu eta horregatik herritar guztien iritziak eta ikuspegiak jasotzea beharrezkoa iruditzen zaigu. Berdintasuna Erein gunean bilera bat antolatu dugu datorren astean. Alde batetik une honetan Usurbilen zer lantzen ari garen jakinarazteko eta herritarren nahiak aztertzeko eta beste alde batetik Hezkidetza programaren aurkezpena egiteko, Arremanitz taldearen eskutik. Parte hartzera gonbidatzen zaitugu eta interesa izango duen edozeini gonbidatzera animatzen zaitugu".


Castejongo zentral bat legez kanpokoa dela berretsi dute epaileek hirugarren aldiz - GARA\nHidrocantabrico enpresak Castejonen duen zentral termiko bat legez kanpokoa dela berretsi dute epaileek hirugarren aldiz. Hala ere, Sustrai Erakuntzak eta + Centrales No plataformak salatu zutenez, zentral hau martxan da 2007. urtetik.\nMadrilgo Justizia Auzitegi Nagusiak baliogabetu egin du Industria Ministerio espainolak Hidrocantabrico enpresak Castejonen duen ziklo konbinatuko zentral termikoetako bat eraikitzeko hartutako erabakia , Sustrai Erakuntza fundazioak atzo jakinarazi zuenez.\nEpaileek nabarmendu dutenez, Hidrocantabricok zentrala herritik 500 metrora eraiki zuen, nahiz eta legeak gutxienez 2.000 metroko tartea izan behar dela argi eta garbi adierazten duen. Nafarroan arau hori ez zegoela kontuan izan beharrik argudiatu zuen enpresak, baina epaileek atzera bota dute asmo hori.\nSustrai Erakuntzak eta Erriberako + Centrales No plataformak ohar batean nabarmendu zutenez, Madrilen emandako epai hau Castejongo zentral honen kontrako hirugarrena da, aldez aurretik Nafarroako Justizia Auzitegi Nagusiak eta Epaitegi Gorenak plazaratu zituztenen ondotik.\n«Hala eta guztiz ere, inork gutxik ulertzen badu ere, eta epaitegietan lorturiko garaipenen gainetik, zentral hau legearen aurka martxan da 2007tik», salatu zuten bi taldeek.\nEpaietako bat Auzitegi Gorenarena izanik eta horren kontra helegiterik aurkezterik ez badago ere, Hidrocantabricok Castejongo zentral hau martxan jartzea erabaki zuela salatu zuten Sustrai Erakuntzak eta + Centrales No plataformak.\n«Zenbat epai gehiago behar izango ditugu behin betiko inoiz martxan jarri behar ez zen zentral bat gelditzeko?», galdetu zuten.\nHonekin batera, Castejongo zentral hau eraikitzeko eta lanean hasteko Nafarroako Gobernuak zein Gobernu espainolak emandako baimen administratibo guztiak epaitegiek indargabetu dituztela gogorarazi zuten bi taldeek.\nSustrai Erakuntza eta zentralen aurkako Erriberako plataforma Nafarroako Parlamentuan izango dira gaur Castejongo zentral termikoen aferaz aritzeko.


Eleiz Museoak zidargintza areto-tailerra zabalduko dau\n2017.01.24 | Komunikazinoa\nEguenetik aurrera, Eleiz Museoan tailer bat irudikatuko dauan erakusketa-eremu barria egongo da zabalik zidargintzari eskainita. Hasieratik, Eloi Garcia bilbotar zidargilearen laguntza izan dabe egitasmo hau aurrera eroan ahal izateko.\nDatorren eguenetik –urtarrilak 26- aurrera Eleiz Museoan bisitatu ahal izango dan zidargintza-tailerrean hainbat gauza dago ikusgai: bideoa, hainbat pieza, lan-tresnak… eta zidargileak erreferentziatzat ebazan liburuak. Erakusketa-eremu barri honen prestaketa luze joan da eta lan zehatza egin behar izan dabe, Museotik aitatzen dabenez. “Lehenengo interesatzen jakuzan piezak aukeratu doguz eta lan hori Eloyk Iturribide kalean eukan tailerrean egin dogu; ondoren, gauza guzti horreek Museora eroan doguz. Pieza guztiak banan-banan katalogatuta –guztira 1.000tik gora dira-, eta zer egin gura genduan argituta, lekua siseinatu eta eraiki egin dogu”, azaltzen dau Juan Manuel Gonzalez Cembellin Museoko zuzendariak.\nMende erdiz zidar eta brontzezko artisau-lanean aritu ondoren, Eloy Garcia zidargileak (Santurtzi 1929) Bilboko Eleiz Museoari emon deutsaz bere tresnak eta materialak. Estaduan, Sevillako Arte eta Usadio Herrikoien Museoan bakarrik eskaintzen da antzeko zerbait.\nGonzalez Cembellin Eleiz Museoko zuzendariaren esanetan, Eloy Garciaren lana, ikuspuntu teknikotik, kalidade handikoa da eta eleiz artean hain berezkoak diran ereduak jasoten ditu, esaten baterako Kristo edo triptikoa. Biak ikusi ahal izango dira eguenetik aurrera “tailerrean”.


probabilitate / probaburu\nprobable izond gertatzeko aukera asko dituena. ik gertagarri.\nNire aldetik, ez bakarrik posible, aldiz, probablea ere badela esango nuke [...] berak ezagutzen zuen edo bera ezagutzen zuen pertsona bat bera ere topatu gabe ibil zitekeela Marie. Koro Navarro «Kontakizunak» - Edgar Allan Poe - 162. orr.\nMutazio aukeratu bat biltzea, bada, lehen-lehenik, haren eragin probableak irudikatzea da. Juan Garzia «Sagua, eulia, eta gizakia» - François Jacob - 59. orr.\nAitortzen dut horixe dela liburu honetan ez demostratuta baizik probable bezala gelditu den gauza bakarra. Esteban Antxustegi «Herritarra» - Thomas Hobbes - 54. orr.\nBi teoriak aski probableak direnez, ez dut oztoporik ikusten biak ala biak sinesteko, eta Snedeker doktorea ere arazoaren ikuspegi honetara makurtu zen. Xabier Olarra «Deabruaren hiztegia» - Ambroise Bierce - 169. orr.\nOnartu behar nuen ez zela oso probablea pistolariak nire lorratzean etorri izana. Alberto Ladron Arana «Eguzki beltzaren sekretua» - 128. orr.\n1 baino probableago izatea zuria baino zuriago izatea da! Jon Muñoz «Loroaren teorema» - Denis Guedj - 369. orr.\nGure solasaldi honetan entzun den proposiziorik atseginena, sakonena, probableena horixe izan da, eta Jaungoikoa gurekin bada, egiazkoena ere bai. Imanol Unzurrunzaga «Hainbat idazlan» - San Agustin - 47. orr.\nProbableena da Lukreziok ez zuela azken ukiturik emateko astirik izango. Xabier Amuriza «Gauzen izaeraz» - Lukrezio - 18. orr.\noso probablea (3)


COVID-19: ikasgelan ez da kontaktu esturik egongo – Orereta Ikastola\nCOVID-19: ikasgelan ez da kontaktu esturik egongo\nIndarrean dauden protokoloen arabera, ikasgelako inor ez da kontaktu estutzat hartuko, hurrengo kasuan izan ezik: osasun-arrisku talderen bateko pertsonak direnean.\nNire seme-alaba osasun-arriskuzko talderen batekoa bada, zer egin?\nZure seme-alaba talde honetakoa izango da infekzioei aurre egiteko gaitasuna murriztua duen gaixotasun edo egoeraren bat pairatzen badu (minbizia, gaizki kontrolatutako diabetesa, desnutrizioa, giltzurruneko gaixotasuna, minbiziaren aurkako tratamenduak, transplantea, etab.).\nKasu honetan, honako formularioa bete (telematikoki egiteko aukera izan ezean, osasun-zentrora deitu).\nhttps://inkestagune.osakidetza.eus/index.php/773151 Formulario honetan inmunoeskasia duela zehaztu behar duzue.\n(Galdera: Inmunoeskasia duen pertsona bat da?  BAI)\nProba egiteko hitzordua jasoko duzue. Bestalde, zure seme-alabak 7 eguneko berrogeialdia bete beharko du,\nkasu positiboarekin azkenezkoz egon zen azken eguna erreferentziatzat hartuz (ikastetxera joandako azken


Roy Loney-ren kontzertua Azkoitian Señor No donostiar bandarekin eta Los Bracco hasierako gonbidatu gisa duela\nBerriak Roy Loney-ren kontzertua Azkoitian Señor No donostiar bandarekin eta Los Bracco hasierako gonbidatu gisa duela\n2016/04/13, Asteazkena - 12:46\nRoy Loney beteranoak berriro eszenatokia partekatuko du Señor No taldearekin. Oraingoan Azkoitiko Elkargunean. Antolatzaileen esanetan, "Donostiako mutilek The Flamin' Groovies taldearen rock-and-roll klasikoak joko dituzte, Loneyren gidaritzapean. Izan ere, zer hobe zale porrokatu batzuk baino erabateko sinesgarritasuna islatzen jarraitzen duen 60 urtetik gorako mito bati laguntzeko?". Diotenez, "larrua utziko dute The Flamin' Groovies taldearen garairik puristenetako doinuak publikoari helarazteko, izarrak inoiz baino gehiago distiratu dezan".\nHasierako gonbidatu gisa Los Bracco taldeak joko du. 2013an Donostiako Gros auzoan sortua, "abesti dantzagarri, zuzen eta gogoratzeko errazak jotzen ditu". "Bendita esquizofrenia", bere lehenengo lanaren aurkezpenean murgilduta dabil taldea. Hitzordua apirilaren 22an Elkargunean izango da, 22:00etan. Sarrerak kontzertu aurretik Elkarguneko sarreran eskuratu ahalko dira. Prezioa: 7 euro.\nEmanaldia Gaztemaniak programaren baitan sartzen da, Foru Aldundiak eta Gipuzkoako udalek elkarlanean gauzatzen duten egitasmoaren baitan, alegia.


Fekoor | Fekoorrek salatu du desgaitasuna duten 10 pertsonatik batek ezin duela argiaren faktura ordaindu\nPosted at 08:24h in En portada, Noticias\tby\tfekoor\nMaiatzaren 16ko Argiaren Nazioarteko Eguna dela eta, Bizkaiko Gutxitasun Fisikoa eta/edo Organikoa duten Pertsonen Federazio Koordinatzaileak (Fekoor), COCEMFE Espainiako Konfederazioarekin eta haren elkarte-mugimenduarekin batera, #DiscapacidadConLuz kanpaina jarri du abian, kolektibo horrek ordaindu behar duen argindarraren faktura handia salatzeko, kolektibo horren pobrezia energetikoko egoera areagotzen baitu. Era berean, bizitza duina izateko neurriak ere eskatu ditu.\nCOCEMFEk bere gizarte-taldean egindako inkesta baten arabera, galdetegia bete zuten pertsonen % 79k aldatu egin behar izan ditu kontsumo elektrikoaren ohiturak, prezioa merkeagoa den orduetara egokitzeko. Baina aukera hori ez dago denen eskura.\nPertsona batzuek, bizi duten egoeragatik, elektrizitatea etengabe erabiltzera behartuta daude, eta beraz, desgaitasunik ez duten pertsonek ordaindu behar dituzten argiaren faktura handiak baino faktura askoz ere handiagoak ordaindu behar izaten dituzte. Adibidez, Juan Carvajal Valentina Pradaren senarrak duela lau urtetik oxigenoa behar du eguneko 24 orduetan, BGBK duelako. Horrek “gastu ikaragarria dakar, eta ez dago jasatetik”.\nCOCEMFEk eta Fekoorrek azaldu dutenez, desgaitasun fisikoa eta organikoa duten pertsonek etengabe kontsumitu behar dute elektrizitatea, tratamendua betetzeko edo bizimodu independenterako teknologiak eta baliabideak erabiltzeko: sistema domotikoak, jasotzeko edo lekualdatzeko garabiak, hemodialisi-gailuak, oxigeno-makinak, perfusio-ponpak, zain barneko tratamenduak, langarreztagailuak, klimatizagailuak edo gurpil-aulkiak kargatzeko.\nBi erakundeek salatu dutenez, argiaren fakturari aurre egiteko dauden laguntzek “ez dituzte kontuan hartzen desgaitasuna duten pertsonen egoera sanitario, sozial eta ekonomiko espezifikoak”, eta, beraz, neurri iraunkor eta integralak eskatzen dituzte, desgaitasuna duten pertsona ahulenek eta haien familiek bizitza duina edukitzeko aukera izan dezaten.\nCOCEMFEk egindako kontsultak agerian utzi du argiaren faktura eragin handia izaten ari dela desgaitasunaren gizarte-taldearen ekonomian; izan ere, kolektibo horretako pertsonen % 70ek adierazi duenez, faktura hori ordaintzeko gai den arren, diru-sarreren zati handiegia erabiltzen dute horretarako, eta hamar pertsonatik batek (% 11) adierazi du ezin duela faktura hori ordaindu, eta % 22k ezin izan du fakturaren bat ordaindu 2021ean, behar adina diru ez izateagatik.\nFekoorrek, COCEMFEk eta bere elkarte-mugimenduak botere publikoei gogorarazten diete beren esanetara daudela horri buruzko informazioa zabaltzeko eta/edo elkarlanean aritzeko beharrezkoak diren neurriak diseinatzeko lanetan, elektrizitatearen kostu handia kaltegarria izan ez dadin bazterketa-arrisku handia duten pertsonen bizi-kalitaterako.


Eguneroko fitxategiak: Dec 20, 0\nGontzal - 2020-05-20 0\nBertako zuzendaria Olatz Etxabek azaldu du sendatzeko falta zen azken egoiliarrak alta jaso duela. Krisian 54 egoiliar sendatu dira eta 26 zendu dira koronabirusarekin. "8k antigorputzak garatu dituzte". Aldundiak Jaurlaritzari eskatu dio bisitei datorren astean berrekitea.\nArrasateko Udalak erabakia hartu behar izan du, udal talde politiko guztien onespenarekin (EAJ-PNV, EH Bildu, PSE eta Elkarrekin Arrasate) eta Kultura Batzordeak proposatuta. Beheko testua: Udala. Arrasateko Udalak, udal talde...\nEtiketa aurreratu horrek hobekuntza handia dakar, elikadura osasungarriagoa egitea errazten duelako; izan ere, argiago azaltzen du elikagaiek nolako nutrizio kalitatea duten. Testua eta argazki: Eroski. Kontsumo Ministerioari eta Europako Batzordeari egindako eskarira atxiki da...


LH 5-6 HONDARRIBIAn - Floreaga Salestar Ikastetxea - Azkoitia\n2010 8 ekaina Idazlea: Zezilio Iruzkina idatzi\nEsnatu eta leihotik begiratzean zerua lainotuta ikusi genuen eta pixka bat triste jarri ginen, baina hala ere abiatzeko gogoa genuen. Goizeko bederatzietan, aldapa igotzean, maletek ehun elefantek baino gehiago pisatzen zuten baina guri ez zitzaigun axola. Autobusetik gurasoak agurtu eta “Goazen” pelikula ikusiz ordu beteko bidaiaren ondoren Zientziaren Kutxagunera iritsi ginen. Han izugarrizko gauzak zeuden eta gauza horiek ikusteko bisita gidatua egin genuen: majo ikasi eta gozatu genuen han ikusi eta probatutakoarekin! Asko ginenez, batzuk bitartean, tailerra egin zuten eta gero alderantziz; matematikakoa 5. mailakoek eta Eguzki-sistemari buruzkoa 6. mailakoek. Zientziaren Kutxagunetik denok goseak amorratzen atera ginen eta Cristina enea parkera joan ginen. Jolasten, tailerretan, bisita gidatuan, gure ingurura hurbildu zen untxiaren atzetik korrika, paumaren abaniko itxurako buztanari begira… ibili ginen. A zer barre eta algarak!\nGero autobusez Hondarribiko aterpetxera joan ginen. Maletak hustu genituen eta gero jolastera jaitsi ginen. Ume txikiak bezala ibili ginen, zein baino zein gusturago. Jolastu eta gero denok goseak geundenez afaltzera joan ginen. Ondoren gurasoei deitu genien eta bosgarren mailakoek dantzak eta antzerkiak eskaini zizkiguten. Amaitzeko diskoteka egon zen nahiz eta batzuk “el baile de la escoba” nahiago genuen. Hamabietan ohera ume txikiak bezala txintxo-txintxo.\nOstegunean zortzietan esnatu gintuzten dutxatzera joateko. Gosaldu eta seigarren mailakoak itsasontzira joan ginen, itsasoan barna bira bat egitera eta bitartean 5. mailakoak hondartzan ibili ziren. Arratsaldean alderantziz izan zen plana. Itsasontziko bira zoragarria izan zen, guri gehien gustatu zitzaiguna goian joatea izan zen, olatuekin batera gora eta behera ibili ginen eta gora eta behera ibili ziren gure “tripak” ere. A zer iskanbila atera genuen! Baina zer ondo pasa genuen! Arrantzontzi batetik arrain handi bat erakutsi ziguten eta antxoak bota zizkiguten. Arratsaldean hondartzan ibili ondoren erosketak egitera joan ginen. Afalostean seigarren mailakook antzerkiak eta dantzak egin genituen. Ondoren ohera.\nOstiralean ere zortzietan esnatu ginen. Aurreko eguneko builarik ez zen sumatzen maletak egiten ari ginen bitartean. Arropak tolestean aurtengo kanpaldiaren amaiera hurbil genuela besterik ez genuen buruan. Dena txukun-txukun jaso eta maletak gela batean pilatu genituen itzulerako autobusaren zain. Hala ere goizean hondartzan gozatzeko aukera izan genuen eta denbora erraz pasa zitzaigun. Bazkaldu eta gero jolastu egin genuen autobusaren zain geundela. Bostetan iritsi ginen gutxi gora behera Floreagara. Ama guztiak gure zain zeuden. Txarrena da hurrengo urtean ezingo dugula jada Hondarribira joan.\nMiren Murua eta Iñigo Orbegozo\nAtalak: Lehen Hezkuntza, Orokorra Etiketak: azkoitia, floreaga, hezkuntza, hondarribia, ikastetxea, kanpaldia, salestar\nDBH: Oihana Iguaran eta Aitor Sarriegi!\n6:30 pm ATE IREKIAK\nUrt 29 @ 6:30 pm


Mortzwiller - Wikipedia, entziklopedia askea.\nMasevaux, Sentheim, Lauw eta Soppe-le-Haut\nMortzwiller Frantziako udalerria da, Rhin Garaia departamenduan dagoena, Ekialde Handia eskualdean. 2013an 310 biztanle zituen.\n2007an Mortzwiller udalerrian erroldatutako biztanleak 310 ziren. Familiak 110 ziren, horien artean 16 pertsona bakarrekoak ziren (12 bakarrik bizi ziren gizonak eta 4 bakarrik bizi ziren emakumeak), 39 seme-alabarik gabeko familiak ziren, 51 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 123 etxebizitza zeuden, 112 familiaren etxebizitza nagusia ziren, 4 bigarren erresidentzia ziren eta 7 hutsik zeuden. 122 etxeak ziren eta 2 apartamentuak ziren. 112 etxebizitza nagusietatik 102 bere jabearen bizilekua ziren, 7 alokairuan okupaturik zeuden eta 4 doan lagata zeuden; 3 etxek bi gela zituzten, 5 etxek hiru zituzten, 10 etxek lau zituzten eta 95 etxek bost zituzten. 104 etxek euren parking plaza propioa zuten azpian. 31 etxetan ibilgailu bat zegoen eta 76 etxetan bat baino gehiago zituzten.\nMortzwiller udalerriko biztanleria-piramidea 2009an .\n2007an lan egiteko adina zuten pertsonak 221 ziren, horien artean 160 aktiboak ziren eta 61 inaktiboak ziren. 160 pertsona aktiboetatik 151 lanean zeuden (76 gizon eta 75 emakume) eta 9 langabezian zeuden (5 gizon eta 4 emakume). 61 pertsona inaktiboetatik 21 erretiraturik zeuden, 26 ikasten zeuden eta 14 "bestelako inaktibo" gisa sailkaturik zeuden.\n2009an Mortzwiller udalerrian 116 unitate fiskal zeuden, 339 pertsonek osaturik. Pertsona bakoitzeko diru-sarrera fiskalaren mediana urteko 23.223 euro zen.\n2007an zeuden 14 komertzioetatik, 3 bestelako produktu industrialen fabrikazioko enpresak ziren, 1 eraikuntza enpresa zen, 4 ibilgailuen saltze eta konpontze enpresak ziren, 3 zerbitzu enpresak ziren, 1 administrazio publikoko enpresa zen eta 2 «beste zerbitzu jarduera batzuk» multzoan sailkatutako enpresak ziren.\n2000. urtean Mortzwiller udalerrian 4 nekazaritza-ustiategi zeuden.\nSoppe-le-Haut (2,0 km)\nSentheim (2,1 km)\nLauw (2,5 km)\nPetitefontaine (3,1 km)\nLachapelle-sous-Rougemont (3,6 km)\nBourbach-le-Bas (4,2 km)\nEteimbes (4,3 km)\nLeval (4,5 km)\nSoppe-le-Bas (4,6 km)\nAngeot (5,0 km)\nBretten (5,2 km)\nMasevaux (5,2 km)\nRomagny-sous-Rougemont (5,7 km)\nBNF: 15271921b (data)\nOrriaren azken aldaketa: 25 martxoa 2021, 22:50.


Zientzia fikzinozko film laburra grabauko dau bihar Imanol Uribek Bilbon - - Uriola.eus\nZientzia fikzinozko film laburra grabauko dau bihar Imanol Uribek Bilbon\nBizkaie! 2015-10-26 09:30\nBilbao-Bizkaia exterior dia ekimenaren barruan sortu da proiektua. Zazpi zinegilek beste horrenbeste film labur grabauko ditue uriko kaleetan eta Zinebin estreinauko ditue datorren hilean. Imanol Uribek biharko eguna, urriaren 27a, aukeratu dau bere lana grabetako. Parpadeos pelikulan, istripu nuklear baten osteko Bilboren barri emongo dau zinegile ezagunak.\nGuggenheim Museoaren ingurua, Abandoibarra aldea zehazki, erabiliko dau Imanol Uribek lanerako. Hantxe errodauko dau Parpadeos. Fantasiazko film labur hori istripu nuklear baten osteko Bilbon kokatu dau Uribek eta uritar guztien ebakuazinoa kontetan dau. Goizean goiz ekingo deutse Uribek eta lantaldeak filma errodeteari.\nParpadeos filma egitasmo zabalago baten parte da. Bilbao-Bizkaia exterior dia proiektua Bizkaia Film Comission erakundeak eta film labur eta dokumentalen Zinebi jaialdiak antolatu dabe. Bilbo, bere ingurunea eta espazioak nazinoarteko zinema eta ikus-entzunezkoentzako eszenatoki moduan erakutsi eta bultzatzea da asmoa. Bilboko motore ekonomikoetako bat izan leitekela uste dabe antolatzaileek.\nProiekturako zazpi zuzendari batu ditue. Bakotxak Bilbon girotutako film labur bat egingo dau eta danak alkartuta, film luze baten moduan, aurkeztuko dabe zemendiaren 16an, Zinebi jaialdiaren 57. edizinoaren barruan. Zazpi zinegileen ahalegina eta bakotxaren ikuspuntua bateratuko ditue modu horretara. Uriagaz daukien hartu-emonaren begirada personala erakutsiko dabe zuzendariek.\nHoneek dira zazpi zuzendariak: Luis Marias, Javier Rebollo, Sra Polaroiska, Enrique Urbizu, Mikel Rueda, Pedro Olea eta Imanol Uribe. Danak dira bilbotarrak edo bilbotartuak. Errodajeak bihar amaituko dira Imanol Uriberen saioagaz, ganerako zuzendariek euren lana eginda daukie eta. Bilboko txoko ugaritan, era askotako istorioak grabau ditue.


Egilea: Miguel Gallardo / Maria Gallardo\nMaría eta biok obra garrantzitsua da, bai jorratzen duen gaiagatik autismoa, baita alabarekin duen harreman zoriontsua erakusteko Miguel Gallardok erabiltzen duen begirada sotil, sentibera eta jostariagatik ere. Obra esanguratsua da, katartikoa dudarik gabe, aurrerapauso bat komikigile katalanaren ibilbide luzean, eta horri esker Kataluniako Komikiaren Sari Nazionala eskuratu zuen. Amaia Hervás haur eta gazteen psikiatra honela mintzo da liburuaz: Autismoa duten umeekin diharduten irakasle, profesional eta gurasoek ondo dakite zein garrantzitsua den egoerak edo ideiak transmititzen dituzten irudi argi eta sintetikoak erabiltzea ume horiekin. Miguel Gallardo ohituta dago bere alaba Maríarekin irudi bidez komunikatzen, eta liburu honetan horixe konpartitu nahi du irakurleokin gu María bagina bezala, irudien bitartez argi uler dezagun bere mezu soil eta laburra. Maríaren, bere aitaren eta bere ingurukoen sentsazioak eta emozioak adierazten dituzten irudiz gainezka dago liburu hau. Miguelek aspaldi daki bere irudi zoragarriek María poztu eta lasaitu egiten dutela, mundu hau ulertzen laguntzen diotela, eta gurekin ere erabili nahi ditu, Maríaren emozioak aitarekikoak, maite dituenekikoak parteka ditzagun. Maríaren eta bere aitaren opor-bidaiako emozioetan murgiltzen da irakurlea azaltzen du Hervásek. Bidaiak eguneroko egoerak islatzen ditu, baina protagonistentzat, autismoa duten umeen ehunka familientzat bezalaxe, zailtasun-zipriztinez beteriko abentura bat da; izan ere, gure inguru soziala ez da euren beharretara egokitzen, eta horren adibide ditugu Maríak bidaian aurkitzen dituen zenbait pertsona ez oso ulerberak. Komikian kontatzen den istorioan oinarriturik, María y yo dokumentala zuzendu zuen Félix Fernández de Castrok gidoia ere berak egin zuen, eta 2010ean estreinatu zen zinemetan.


Paulo Airaudo: «Bigarren izarrak ez digu handitu zama» | Bizigiro | Berria\nDonostian beste izar batek egiten du dir-dir astearteaz geroztik. Amelia jatetxeak bigarren Michelin izarra jaso du; hala, Paulo Airaudoren (Cordoba, Argentina, 1985) jatetxean egiten duten lanak goragoko saria du orain. «Hego Amerikako, Europako eta Asiako eragina duen sormenezko sukaldaritza oso pertsonala egiteagatik, eta platerei koherentzia harrigarria emateagatik», horregatik eman dio saria Michelin gidako epaimahaiak. Amelian sormena eta sasoiko produktuak dituzte oinarri 218 euroko dastaketa menua eskaintzeko.\nBigarren Michelin izarra lortu duzue. Saria jasotzean, «harriturik» zeundela esan zenuen. Hasi zara digestioa egiten?\nBai, bai, orain neurria hartu nahian gabiltza. Lan handia saritu dute, eta hau modu bat da Donostiaren pareko hiri batean tokia hartzeko.\nZer ekarriko dizue bigarren izarrak?\nGuretzat hazten jarraitzeko aukera bat da: hiri honen alde egiteko eta gauzak egiten jarraitzeko. Ez dugu asmorik geldirik geratzeko; orain, gehiago nahi dugu.\nJatetxean sumatu duzue izarra?\nBai, baina lana gutxika ailegatzen ari da. Oraindik mugekin baikabiltza COVID-19a dela eta.\nJatetxea ireki eta berehala jaso zenuten lehenbiziko izarra.\nKontu bitxia da. Amelia 2017ko apirilaren 1ean ireki genuen, eta denbora gutxiren buruan lortu genuen lehen izarra. 2019an jatetxea itxi genuen, beste toki batera mugitu behar genuelako, eta, gero, pandemia etorri zen. Beraz, 2020an izarra galdu genuen. Urte horretako uztailean ireki genuen jatetxea, eta lau hilabeteren buruan jaso genuen izarra. 18 hilabete geroago etorri da bigarrena. Egia esan, gogor estutu diogu.\nSormena eta sasoiko produktuak dira zuen oinarriak?\nBai, hori da. Onena erosten dugu, eta gure filosofiari jarraikiz zerbitzatzen dugu mahaian.\nZergatik egiten duzue horren alde?\nHori da gure xedea: kalitatea, produktu hori, eta, nolabait, besteengandik bereiztea edo besteek egiten ez duten hori egitea.\nZein da Ameliaren filosofia?\nEkoizle eta artisau txikiekin lan egiten dugu, beti. Kontua da berdin zaigula produktua nondik heldu den, eta hori da gure berezitasuna.\nAtzendutako produktuei berriz ere balioa ematen diezuela diozue. Zein dira produktu horiek?\nHan eta hemen bilatzen dugu. Adibidez, krapudin deritzon erremolatxa batekin lan egiten dugu. Aldaera nahiko zaharra da, oso interesgarria, eta Frantziatik ekartzen dugu.\nZergatik eman nahi diezue balioa produktu horiei?\nTira, berez, ezberdina den zerbait zerbitzatu nahi dugu.\nArdoen eskaintza ere berezia da: biologikoak edo biodinamikoak izaten dira. Zergatik egin duzue aukera hori?\nOnenean onena eskaintzen saiatzen gara. Italiako eta Frantziako ardoa dugu nagusiki, baita xanpain aukeraketa handia ere, 120 erreferentziakoa. Ez dut denek eskaintzen dutena eskaini nahi.\nArdo berezi anitz dituzue, eta gehienak kopan eskaintzen dituzue. Zertarako?\nHori ez da ohikoa izaten, baina interesgarria da. Modu horretan, jendeak aukeratu dezake, eta zenbait gauza dastatu.\nZure sukaldeak zenbat du argentinarretik eta zenbat italiarretik?\nGure sukaldaritza italiarra da nagusiki. Badu argentinar ukitu bat, badugu erretegia eta abar; azentu asiar oso markatua ere badu.\nNondik heldu da azentu hori?\nHorrela izan da beti; hori dugu bereizgarri. Bidaien ondorioa da.\nEuropako toki askotan aritu zara. Toki guziek eman diote zerbait zure sukaldaritzari?\nEta bertakoak ere bai. Hartzen duzu gustatzen zaizuna, aurkitzen duzuna... Bidaiak garrantzitsuak dira sukaldari batentzat.\nAberasten zaituztelako, edo, besterik gabe, zerbait ezberdina ikusteko aukera duzulako.\nNola hasi zinen sukaldean?\nArgentinan hasi nintzen, duela 18 urte, platerak garbitzen.\nZer egin zenuen gero?\nMunduan barrena bidaiatzen hasi nintzen, eta joan-etorrian ibili. Gero Europara ailegatu nintzen, jakin-min handia nuen, eta sekulako sukaldeetan aritzeko zortea izan nuen. Horrek elikatu ninduen. Argi izan dut beti nire jatetxea ireki nahi nuela.\n2019an, Londresko Da Terra ireki zenuen bi Michelin izar ditu dagoeneko. Nolatan?\nZenbait jatetxe ireki ditut ibilbide honetan. Aukera izan genuen Da Terra irekitzeko, eta egin genuen.\nZer eskaintzen duzue han?\nHemengoaren antzekoa da han egiten dugun sukaldaritza, baina Hego Amerikako ukitu batekin. Izan ere, hango sukaldariburua brasildarra da.\nDonostian geratuko zara?\nBai, noski: hemen bizi naiz, eta hemen geratuko naiz. Hiri hau ederra da, txikia, eta denetarik daukat hemen. Gainera, bidaiatzeko aukera ere badut.\nZer erronka dituzue aurrerantzean? Izarra zama izan daiteke?\nOrain arte bezala, gure lana egitea da asmoa. Bigarren izarrak ez digu handitu zama.


Pablo Martín Galiana (@pmgpna)\nPrevious Article UN SIGLO DE TERROR QUÍMICO\nZibersegurtasunari dagokionez, bizitzaren beste alderdi batzuetan bezala, zuzenean eragiten diguten gauzetan pentsatzen dugu beti, informatikan eta telekomunikazioetan; zehazki, gure hardwarearen barne-segurtasunari dagokionez, bai PCetan, bai mugikorretan, baina guk ezertxo ere kontrolatzen ez dugun guztia alde batera uzten da. Horretarako, oso argi izan behar dugu non gauden eta zergatik egin daitekeen azken bezero gisa egiten dugun guztia.\nGu komunikatzen gara “Sare Handi” bat dagoelako, INTERNET ospetsua ez dena, “batzuk besteekin” eta, batzuetan, “batzuk besteen kontra” konektatzen gaituena.\n“Elementu” hori ez dugu ezertxo ere kontrolatzen, hau da, INTERNETEN barruan INTERNETEN dabilen guztia kontrola daiteke, baina sare horrek, INTERNETek, “Sare Handiko” baliabideak erabiltzen ditu, eta pentsa liteke “Sare Handia” gabe INTERNET ezer ez dela, baina INTERNET gabe “Sare Handia” dena dela.\n“Elementu” horrek gutxitan pentsatu ditugun eta hor dauden ezaugarri batzuk ditu, eta horien bidez lortzen dugu “batzuk besteekin” eta “batzuk besteen kontra” konektatzea, eta horiek dira gure komunikazioetan eragin handia dutenak, haiek gabe ez bailuke ezer funtzionatuko.\n“Sare Handiaren” barruko egiturak bilakaera handia izan du; hardware izatetik hardware eta software konbinazio izatera pasatu da, eta horrek dakar guztiaren kontrola lehen hardwareari lotuta zegoela eta orain guztia “Sare Handiaren” softwarean zentralizatuta dagoela, hardwarerik gabe ez duela ezertxo ere funtzionatzen ahaztu gabe.\n“Globalizazioa” lortu duena software horren aurrerapen teknologikoa da. Izan ere, dagoeneko ez dago eraikin/lokal/eskualde/nazio/estatu bakoitzaren sare berean egon beharrik mugikor bat edo PC bat eskuratu ahal izateko planetako beste puntuan; hori guztia, telekomunikazioen “Globalizazio” horri esker, dagoeneko ez dago eraikin/lokal/eskualde/herrialde/nazio/estatu/estaturik.\nHardwarea edo “sarearen zati fisikoa” gure inguruko “sarbide-puntu” ugarik osatzen dute. Horren ondorioz, “sarbide-puntu” bakoitzean ahultasuna dago, eta, aspaldi, “sarbide-puntu” horiek fisikoki definituta egon behar zuten sarearen “zati fisikoaren” barruan. Hori esan ohi zen sarean “entzutea”, eta fisikoki “entzundakotik” hurbil egin behar zen; baina, orain, zati “fisiko” hori hainbesteraino garatu da, ezen, planetaren beste aldean egonda ere, “entzundakorako” sarbidea ematen duen sareko “zati fisikorako” “sarbide-puntu” bat aurkitzea lortzen duzun arren, hori guztia gero eta handiagoa den “sareen arteko konexioarekin” lortzen da, hori guztia ezinbestekoa baita guztiaren funtzionamendu onerako.\n“Sareen arteko konexioa” oinarrizko 2 elementuren bidez egiten da, hala nola sateliteen bidez eta sare finkorako sarbidearen bidez, bai zuntz optikoaren bidez, bai hari gabeko sistemen bidez, bai WiFi, Radio, WIMAX, 5G, 4G, 3G, 2G eta abarren bidez.\nHorregatik, operadore baten azken bezeroa izateak eta zure hardwarean segurtasun-software aurreratua erabiltzeak ez du esan nahi segurtasun-maila optimoa aurkitu duzunik; izan ere, zuk, azken bezero gisa, zure operadoreak zure softwareak funtziona dezan eskatzen dizkizun baldintza guztiak bete behar dituzu, eta operadoreak gainerako operadoreek haiekin “interkonektatuta” egoteko eta, hala, “Sare Handia” osatzeko eskatzen dizkioten baldintzak bete behar ditu.\nOhar hori hurrengo “pilulan” kontatuko dut; asko hitz egiten da “TOR” sareaz (The Onion Router); baina hori guztia ondo dago, baina korrika doa, “Sare Handian” dabil INTERNET protokoloekin… Gero, atzeman, bortxatu, barneratu eta manipulatu egin daiteke, bai maila fisikoan, bai berariazko hardware baten bidez.\nZibersegurtasuna: Tokiko ikuspegia (2/3)


Irati Elorrieta Agirre: "Bizi izan ditudanak ere eleberrian daude" - Getxo - Hiruka.eus\nIrati Elorrieta Agirre: "Bizi izan ditudanak ere eleberrian daude"\nKepa Ugarte Martiarena 2018-11-16 08:30\nHamar urteren ostean, bigarren liburua plazaratu du Irati Elorrieta Agirre (Algorta, 1979) idazleak, Pamiela argitaletxearen eskutik: "Neguko argiak" eleberria. Adiskidetasun-harremanak dira lan berriaren ardatzetako bat, eta Berlin haren kokapen nagusia. Izan ere, algortar egileak urte mordoa daroa han bizitzen. Edozelan, urtean bizpahiru bider etortzen da herrira. Gabonetan ere gure artean izango dugu.\nAsko kostatu zaizu liburu hau amaitzea?\n"Burbuilak" (Alberdania, 2008) nire lehenengo lana argitaratu zenerako hasita nengoen liburu hau idazten, baina ordutik hona ama izan naiz birritan eta lanean ibili naiz. Horrek oso tarte txikiak utzi dizkit idazteko. Oso erraza da hamar urte igaro direla esatea. Hala ere, horrek ez du esan gura denbora guztia eman dudala horretan. Guztiz kontrakoa: urte askotan, nobela izanda dedikazio handiagoa eskatzen zuenez, nire tarte txiki horietan ezin izan dut askorik aurreratu.\nZeintzuk dira "Neguko argiak" eleberriaren ardatz nagusiak?\nNik esango nuke nobela korala dela: hainbat pertsonaiaren istorioak kontatu ditut. Euren artean dituzten adiskidetasun-harrenak aztertu ditut gehienbat. Hala ere, pertsonaia-multzo horretan emakume bi dira garrantzitsuenak: Añes eta Marta. Lehenengoa uribekostarra da, eta bigarrenaren jaioterria Iruñea da. Parisen elkar ezagutu arren, Berlinera doazenean egiten duten bizitza da liburuaren muina.\n"Burbuilak" narrazio-liburuaren pertsonaiakaz alderatuta, zer berezitasun daukate "Neguko argiak" eleberrikoek?\nEsango nuke, helduagoak izateagatik, gazteagoak garenean dauzkagun amets eta ilusio horiek ez dituztela. "Burbuilak" liburuko burbuila horiek lehertu egin dira. "Neguko argiak" liburuko pertsonaiek, neurri batean, alde batera utzi dituzte gaztaroko amets eta ilusio horiek, eta bizirauteko ahaleginean dabiltza, aurrera ateratzeko.\nHirugarren protagonista izan daitekeen bat dago, hildako bat, Esteban. Zergatik?\nAñesen sukaldera sartu eta eten barik beragaz berbetan agertzen da Esteban. Galdu arren, beti gogoan daukagun pertsona bat izaten da. Gainera, jendeari esan diodanean hildako bat dagoela nobelan, konturatu naiz jende askok duela bere hildakoa: konturatu barik horri gauzak kontatzen hasten dira eta elkarregaz topo egingo dutela uste dute. Jendeak badauzka holako bizipenak.\nZuk bizi izandakoak eragina izan du nobelan?\nAspalditik bizi naiz Berlinen; nik ezagutzen dudan hiriaren zati edo paisaia bat deskribatzen dut nobelan. Bizi izan ditudanak eta ezagutu ditudan pertsonak zelanbait hor daude.\nIrudiek indar handia daukate eleberrian?\nIdaztean, buruan dauzkadan irudiak askotan izaten dira zerbaiterako abiapuntua. Hortik tiraka hasten naiz istorioa asmatzen.\nBeste hamar urte itxaron beharko dugu zure beste liburu bat irakurri ahal izateko?\nEspero dut horrela ez izatea. Desio bat eskatu ahal badut, espero dut hurrengo liburua amaitzeko horrenbeste urte behar ez izatea.


Olomouc — Eguraldi hilaren arabera\nWorld zelaiak Herrialde Txekiar Errepublika Olomouc\nEguneko batez besteko tenperatura maximoa — 25°C Abuztua. Batez gehienez gaueko tenperatura — 14.6°C Abuztua. Eguneko batez besteko tenperatura minimoa — -0.5°C urtarrilean. Batez besteko gutxieneko gaueko tenperatura — -3.5°C urtarrilean.\nGehienezko prezipitazioa — 54.9 mm Izan ziren Uztailean. Gutxieneko prezipitazioa — 21.6 mm Izan ziren Otsaila.


Munduko kenpo txapelketan ordezkaritza izango du Atama taldeak - Eskoriatza - Goiena.eus\nMunduko kenpo txapelketan ordezkaritza izango du Atama taldeak\nArantzazu Ezkibel Galdos 2015-03-27 11:50\nAriane Piñero eta Joseba Izurrategi podiumean. Argazkia: Rafa Carriet.\nEskoriatzako Atama kenpo taldeko bi borrokalari Turkiako Antalya hirian jokatuko den Munduko txapelketan izango dira: Ariane Piñero eta Joseba Izurrategi. Euskadiko eta Espainiako txapelketak irabazi ostean lortu dituzte borrokalariek munduko lehiaketara joateko txartelak. Apirilaren 27tik maiatzaren 3ra bitartean izango da txapelketa.\nHiru sailetan lehiatuko dira\nPiñerok eta Izurrategik hiru modalitatetan parte hartuko dute: kumite borrokaldia, katak eta defentsa pertsonala. Entrenatzaile eta zuzendari tekniko Rafa Carrietekin batera izango dira Piñero eta Izurrategi Turkia aldean.\n2013an Atama kenpo taldeko Josu Letona Munduko txapelketan izan zen; orduan, txapeldunordearen garaikurra ekarri zuen Letonak.\nLaguntza beharra dute\nAtama kirol taldeak, Rafa Carriet zuzendariaren izenean Munduko txapelketan taldearen parte-hartzea bermatzeko laguntza eskatu du. Hara joateko, 3.000 bat euro beharko dituztela kalkulatu dute. Harremanetarako: rafa@carriet.net.\nRafa Carriet eskoriatzarra kenpoko Espainiako hautatzaile izendatu dute 2015erako.


Kortserik gabeko Sekretu Ofizialen Legea eskatu du Foro Sozialak\nJoan den martxoan Nafarroako Parlamentuaren osoko bilkuran mozio bat onartu zen, 1985ean Zabalzaren heriotzaren inguruko xehetasunak gardentasunez ezagutu ahal izateko Espainiako Gobernuari Sekretu Ofizialen Legea aldatzeko eskatzen ziona.\nAzken egunotan prentsan agertu diren informazioen arabera, Espainiako Gobernuak Sekretu Ofizialen Lege berritik kanpo utzi nahi ditu zenbait gai, besteak beste, GAL auzia. Joan den apirilean hasi zen tramitatzen legearen erreforma, egungoa frankismo-garaikoa baita, eta horretarako lantalde bat eratu zen Defentsa, Barne eta Kanpo Arazoetako ministerioekin, Presidentziatik zuzendua.\nForo Sozialak, nazioarteko zuzenbidean oinarrituta, giza eskubideen urraketen biktimen arteko bereizkeriarik ezaren printzipioa defendatzen du. Biktima guztiek dute egia, justizia eta erreparaziorako eskubidea, eta ez errepikatzeko bermeak izateko eskubidea.\nAlde horretatik, argitaratutako informazioak baieztatuz gero, GALen eta torturaren biktimek, besteak beste, diskriminatuak izaten jarraituko lukete eta egia, justizia eta erreparaziorako duten eskubideak urratua jarraituko luke. Sekretu Ofizialen Legearen erreformak ez luke kortserik izan behar eta nazioarteko ohiko parametroak jaso beharko lituzke, biktima guztien eskubideak bermatu ahal izateko.\nEstatuak eragindako indarkeriaren biktimek, Mikel Zabalzaren senideek adibidez, lege honen erreforma bere kasuetako egia agerian jartzeko modu bideragarrietako bat dela defendatu dute.\nGogoratu behar da joan den martxoan Nafarroako Parlamentuaren osoko bilkuran mozio bat onartu zela, 1985ean Zabalzaren heriotzaren inguruko xehetasunak gardentasunez ezagutu ahal izateko Espainiako Gobernuari Sekretu Ofizialen Legea aldatzeko eskatzen ziona, beste demokrazia aurreratu batzuek egin duten moduan, hala nola Erresuma Batuak, Italiak edo Alemaniak.. PSN, Geroa Bai, EH Bildu, Podemos eta I-Ek aldeko botoa eman zuten. Navarra Suma aurka agertu zen talde bakarra izan zen.\nEspainiako Kongresuko jarduera berriro hasten denean, Foro Sozial Iraunkorra parlamentuko gehiengoa osatzen duten talde parlamentarioei zuzenduko zaie (PSOE, Unidas Podemos-En Comun Podem, ERC, Junts per Catalunya, CUP, EAJ-PNV, EH Bildu eta Más Pais-Compromis) martxoaren 18an Nafarroako Parlamentuak hartutako erabakiaren berri emateko eta gai horren inguruko nazioarteko parametroak bilduko dituen Sekretu Ofizialen Lege berri bat bermatuko duen adostasunaren alde lan egiteko eskatzeko.


RUMOR: Sony-k smartphone-ak egiteari utz diezaioke Androidea\nEder Ferreño | | Berri, Sony\nSonyk bere zuzendari nagusi berria izendatu berri du, konpainiaren arduradun denbora luzez egon zen Kaz Hirai ordezkatzen duena. Baina eszena aldaketa beharrezkoa zen Japoniako konpainiaren aldetik. Zuzendari nagusi berri honek errentagarritasuna eta onurak dituzten arlo eta zerbitzuetan zentratzen den enpresarentzako plan berria dakar. Badirudi horrek ez dituela telefonia eremua eta hainbat tramankulu barne hartzen.\nJaponiako enpresa telefono mugikorraren merkatuan lekua galtzen ari da, kontsumitzaileek ezagutzen duten marka bada ere. Baina Txinako markak merkean sartzeak, askoz merkeagoak, enpresaren salmentetan eragina izan du.\nKenichiro Yoshida Sonyko zuzendari nagusi berriak agerian utzi duen plan berrian, badirudi enpresa ondo saltzen duten eta irabaziak handiagoak diren arlo horietan zentratzen dela. Baina ez dira telefonoak edo kontsolak edo kamerak bezalako beste produktu batzuk aipatzen. Espekulazio eta beldur handia sortu duen zerbait, iruzkindu bezala Telefonoa Arena.\nAskok hori kontuan hartzen dutenez Litekeena da Sony smartphone-ak ekoizteari uztea. Konpainiak telefonia dibisiorako plan desberdina eta zehatza izatea besterik ez bada ere. Horren gakoa konpainiak "foku" terminoa etengabe erabiltzen duela da.\nBeraz, hori izan liteke ahalegin gehiago sektoreetako beste arlo batzuetara bideratzea pentsatzen ari dira Horiek ondo funtzionatzen dute eta askoz onura gehiago lortzen dute, logikoa den zerbait noski. Horrek Sony-k urte osoan telefono gutxiago merkaturatzea ekar dezake.\nSony telefonoaren negozioa gainbehera joan da denborarekin. 2017an 10 milioi telefono saldu zituzten mundu osoan. Jaitsiera nabarmena 2017arekin alderatuta, markak 22,5 milioi gailu saldu zituenean. Gainera, konpainiaren salmenta gehienak Asian bideratuta daude, baina kontinentetik kanpo bere presentzia gutxitzen ari da.\nLaster konpainiaren asmoei buruz gehiago jakitea espero dugu. Pena litzatekeelako Sonyk telefono mugikorren ekoizpena bertan behera uzteko erabakia hartzea.\nArtikuluaren bide osoa: Androidea » Android gailuak » Telefono mugikorrak » Sony » ZUMARRA: Sony-k telefono mugikorrak egiteari utz diezaioke\n4 urte inguru daramate gauza bera esaten.\nOnePlus 6-k 5etik 10 jasotzen du iFixit puntuazioan


identitario / ideografiko\nidentitate 1 iz nor izateko zertzelada.\nPertsonaren identitatea, beraz, ezinbestean aurkitzen da nire kontzientzia propioan. Ibon Uribarri «Arrazoimen hutsaren kritika» - Immanuel Kant - 165. orr.\nIdentitatearen arazoa ez du nazionalismoak asmatu. Joxe Azurmendi «Espainiaren arimaz» - 13. orr.\nIdentitatea izatea funtsezkoa da; identitaterik gabe ez gara ez pertsona ez herri; identitaterik gabe fantasmak besterik ez gara. Berria - Euskal Herria 2004-06-12\nHitz batean, beren ondasuna zeukaten, alde batetik identitatea ematen ziena eta, bestetik, gainerakoengandik bereizten zituena. Bernardo Atxaga «Lekuak» - 152. orr.\nHiria identitateak sortzeko eta asmatzeko aukera modura. Berria - Kultura 2006-02-21\nGiza sexualitatearen barruan hainbat identitate, desio eta nahi daudela. Luis Elberdin «Sexua noiznahi» - 82. orr.\nHerrien identitatea defendatu beharra aldarrikatu du. Berria - Euskal Herria 2004-06-12\nEuropako identitateez zerbait jakin guran. Edorta Jimenez «Europako mugetan barrena» - 85. orr.\n70eko hamarkadako belaunaldiaren identitateaz mintzo da. Berria - Kultura 2004-07-06\nMunduan diren identitate edo fede nazional guztien kontra. Iñaki Segurola «Gaur ere ez du hiltzeko eguraldirik egingo» - 243. orr.\nInoiz bukatzen ez den prozesua da identitatearena. Joseba Zulaika «ETAren hautsa» - 89. orr.\n2 gauza identikoen arteko erlazioa.\nGogo-burmuin banakako identitatea ("token-token identity" edo "token-token physicalism") erabat fisikoa dela. Askoren artean «Filosofiako gida» - 191. orr.\nPredikatuak subjektuarekin identitatezko elkarlotura duenean. Ibon Uribarri «Arrazoimen hutsaren kritika» - Immanuel Kant - 34. orr.\nHizkuntza mekanismoa, oso-osorik, desberdintasun eta identitateen inguruan gauzatzen da. Isabel Arrigain «Hizkuntzalaritza orokorreko ikastaroa» - Ferdinand de Saussure - 143. orr.\nIdentitate bat dago, bi perpausetan hurrenez hurreneko hotsen multzo zati berdinek [...] esanahi berbera dutelako. Isabel Arrigain «Hizkuntzalaritza orokorreko ikastaroa» - Ferdinand de Saussure - 142. orr.\n3 (hitz elkartuetan lehen osagai gisa) ik identitario.\nEuropan ere identitate sentimentua areagotu beharra aldarrikatu zuen. ikastolok ditugun helburuei, identitate ezaugarriei, elkarlanari eta autonomiari. Berria - Euskal Herria 2004-06-02\nNazioarteko sindikalismoa identitate krisi sakon batean dago. Berria - Euskal Herria 2004-06-18\nKolektibo baztertu edo gutxituek badakite, jakin, identitate-zantzuak bereganatzeko lehenengotariko gauza dela ahots propioa izatea. Berria - Kultura 2004-02-11\nEstatuaren identitate-aniztasunean aurrera egin ahal izateko legea. Berria - Kirola 2004-10-16\nHaren egoaren parte baten baliogabetze edo atzera-pausoa; identitate-uko txikitzaile eta ezereztailea, alegia. Xabier Olarra «Antropologo bat Marten» - Oliver Sacks - 145. orr.\nBai (1) eta bai (2), pertsona berari buruzko identitate-perpausak dira. Askoren artean «Filosofiako gida» - 126. orr.\nMultzoek identitate-irizpide garbia dute, unibertsalek ez bezala: A eta B multzo bera dira elementu berak baldin badituzte. Askoren artean «Filosofiako gida» - 174. orr.\nObjektu batek bere buruarekin duen identitate-erlazioa. Askoren artean «Filosofiako gida» - 127. orr.\nIdentitate teoriaren sortzaileek [...] hau proposatzen dute: beroa energia zinetikoarekin identifikatzen den moduan, gogoa garunaren egoera fisiko-kimikoekin identifikatu behar da. Askoren artean «Filosofiako gida» - 190. orr.\nErdaraz pentsatutako eta mamitutako herri-identitatearen garapena. Berria - Euskal Herria 2004-11-04\nEuropan dauden nazio identitate guztiak. Berria - Euskal Herria 2004-12-14\nTalde identitate euskalduna, espainola edo nafarra dutenei eginikoa da eskaintza. Berria - Euskal Herria 2004-02-03\nGenero-identitatearen eta ideologiaren arteko harremanak. Berria - Kultura 2004-07-11\nSexu identitatea «ez dago biologiaren esku soilik». Berria - Gaiak 2004-05-19\nBeste guztiak pott egiten duenean, hondar-identitate hori da geratzen dena. Joseba Zulaika «ETAren hautsa» - 100. orr.\nZenbaki-identitatea izanik errepresentatu behar dena ezin da identikoa balitz bezala pentsatu datu enpirikoen bitartez. Ibon Uribarri «Arrazoimen hutsaren kritika» - Immanuel Kant - 84. orr.\nUrruntzeak, ez-identitateak, jarraitasunik gabeko sailak, hutsuneak. Xabier Arregi «Jakitearen arkeologia» - Michel Foucault - 77. orr.\nObjektu horien ez-identitatea. Xabier Arregi «Jakitearen arkeologia» - Michel Foucault - 41. orr.\neuropako identitatea (3); euskal identitate (8); euskal identitatea (16); euskal identitatearen (5); gure identitatea (7); herri identitatearen (3); herrien identitatea (4); identitate arazo (3); identitate arazoak (3); identitate arazorik (4); identitate krisia (7); identitate nazional (3); identitate osoa (4); identitate sinkroniko (3); identitate soziokulturala (4); identitatea mantenduz (3); identitatearen arazoa (3); identitatearen arazorik (4); identitatearen teoriak (3); identitateaz hitz egiteko (3); ikustun identitatearen (3); norberaren identitatea (3); norbere buruarekiko identitatearen (4); sexu identitatea (7); zenbaki identitatea (5)


Donostia Zinemaldia :: 70 Binladens\nKoldo Serra (Bilbo, 1975) Amor de madre (1999) eta El tren de la bruja (2003) film laburrak zuzenduz hasi zen lanbidean, eta mundu osoko zinema-jaialdietan hautatu eta saritu zituzten. Bigarrenak Europako fantasia-film labur onenaren Urrezko Méliès saria jaso zuen, besteak beste. Formatu luzean bi lan zuzendu ditu: The Backwoods (2006), Gary Oldman protagonista duen film bat, Donostia Zinemaldiko New Directors sailean lehiatutakoa, eta Gernika.The Movie (2016). Telebistan ere aritua da, Gominolas, El comisario, Muchachada Nui, Karabudjan, La fuga eta El Ministerio del Tiempo telesailetarako ataletan zuzendari. Egun, La casa de papel telesaila zuzentzen dabil. 70 binladens hirugarren film luzea du.


Barruan duzun hori ezagutzeko irrikiz : Arratsekoak\nBarruan duzun hori ezagutzeko irrikiz Escrito por\nArratsekoak mar 10 “Barruan duzun hori, zure altxorra, defendatu ezkero, aurrera aterako zara. Denen kontra ari behar baduzu ere”. Hori ikasi du Elena Poniatowska idazleak, Leonora Carrington pintorearekin izan dituen hamaika elkarrizketetan. 94 urte ditu Leonorak, bizi da oraindik: heriotzaz pentsatzen. ”Uste dut.. ebaporatu egingo naizela” esaten omen du bizitza osoa borrokan pasa eta gero.\nElena bien bitartean, Leonorari buruz idatzi duen nobela saltzen dabil. Akabo kreatibitatea, esan du. ”Madonna edo Lady Gaga dira gaur egungo eredu: Keinuak besterik ez. Zer dakigu euren ideiez?”.\n“Arratsean”, barruan duzun hori ezagutzeko irrikiz, bederatziak arte, Euskadi Irratian.\nIban Lizarralderen gartzela partikularra\nSinfo, Iñaki Telleriarekin kontu kontari\nGutaz, Literatura, artea RSS feed para los comentarios en esta entrada TrackBack URI 0 comentarios


Sexua botikarik onena — Gaztezulo\nSexua botikarik onena\nSexua botikarik onena https://www.gaztezulo.eus/albisteak/sexua-botikarik-onena https://www.gaztezulo.eus/albisteak/sexua-botikarik-onena/@@download/image/34p21-2.jpg\nOsasuntsu egoteko biderik onenetakoa da sexua. Horretan ez du inork duda egiten. Zeintzuk dira, baina, sexu dosi eta 'botika' hartzeko baldintzarik egokienak?\nSexuak bizitza luzatzen du. Hala diote sexuaren eta osasunaren arteko lotura aztertu dutenek. Adibide bat: berriki, AEBetan, ikerketa egin dute 10.000 apaizekin (Eliza Katolikoaren arauen arabera, ezin dute sexu harremanik izan) eta apaizak gainerako herritarrak baino lehenago hiltzen direla ondorioztatu dute.\nBeste hainbeste esan du Bristolgo George Davey Smith sendagileak: zenbat eta orgasmo gehiago, orduan eta luzeagoa bizitza. Sexuak gure osasunean eragindako 'mirariak' goraipatzen dituen aditurik aurkitzea erraza da: "Makina bat abantaila ditu sexuak, bai psikikoak, bai fisikoak: autoestimua igotzen du, bihotza indartzen du, lasaigarria da... Osasuntsu daudenen botika da sexua. Bizitza luzatzeko faktore nagusietakoa da", dio Luis Elberdin sexologo oreretarrak.\nEz dago dudarik, beraz. Dena dela, botiketan bezala, sexuan ere dosiak garrantzia du. Adituak sexu harremanen maiztasun egokia zehazten saiatu dira: egunero, astean bitan, urtean 100 aldiz\nMakina bat teoria dago gai honi buruz. Esaterako, 25 urtetik 35 urtera bitartean, sexu harremanak astean hiru aldiz izatea gomendatu du British Medical Journal aldizkariak. Batez beste txikiegia, Luis Elberdinen ustez: "Gazteentzako batez besteko egokiena? Astean hiru aldiz norbaitekin eta beste pare bat, nork bere buruarekin. Dena dela, gehiagotan egitea ez da txarra, baldin eta harremanak kalitatezkoak badira. Ez dut ezagutu sexu harreman ugari izateagatik gaixotu den inor. Michel Douglas-i 'Basic Instint' filmean gertatutakoa salbuespena da". Baina bada dosia zehaztea norberaren lana dela dioenik ere. "Nork bere beharrak ezagutzeko eta asetzeko ahalegina egin behar du. Adina kontuan hartu behar da, bestalde: ez ditu behar berak 19 urteko gaztetxo batek, 25 urteko gazteak eta 45eko pertsona helduak", dio Olatz Berastegi sexologo ergoiendarrak.\nHau guztia irakurrita, baten batek pentsa dezake, sasoian egoteko, sexuan jo eta ke aritzea dela onena. Ez da guztiz egia. Beste gauza askotan bezala, sexu kontuetan ere kalitatea kantitatea baino garrantzitsuagoa da. Eta hona hemen galdera: zer demontre behar da sexualitate ona lortzeko?\nOlatz Berastegik eman digu erantzuna: "Maitatua sentitzea eta bikotekidea ondo ezagutzea". Izan ere, bikotekidea ondo ezagutuz gero, gehiago gozatzeko aukera dago. "Horregatik askoz ere sexualitate osasuntsuagoa dute, oro har, bikotekide egonkorra dutenek ez dutenek baino", dio sexologo nafarrak. Elberdinek ere iritzi bera du: "Lorez lore ibilita, segurtasun falta areagotzen da eta autoestimuak behera egiten du; horrela dabiltzanek sexu harremanak dituzte, baina bikotekidea izateko gauza ez direla sentitzen dute. Horrek etsipena eta antsiedadea sortzen du. Beraz, oro har, zaila da modu horretan sexua sendabide izatea".\nBadakizu; aurkitu zure neurri eta gogoko laguna eta bihur ezazu sexua osabide. Ez zaizu damutuko.\nOnura ugari ditu sexuak. Bai arlo fisikoan, bai psikikoan. Hona hemen haietako batzuk:\n-Mina arintzen du\n-Anemiaren aurka babesten gaitu\n-Bihotza indartzen du\n-Autoestimua igotzen du\n-Giza harremanak hobetzen ditu\n-Depresioari aurre egiten laguntzen du\n-Gaztetu egiten du